Abraham Zacuto - Wikipedia, entziklopedia askea.\nAbraham Zacut edo Abraham Ben Zacuto —hebreeraz: אברהם זכות; portugesez: Abraão ben Samuel Zacut— (Salamanca, Gaztelako Koroa, 1452ko abuztuaren 12a - Damasko, 1510 inguruan) judu matematikari, astronomo eta historialaria izan zen.\nSalamanca, 1450eko abuztuaren 12a\nOtomandar Inperioa, 1521 (70/71 urte)\nmatematikaria, astronomoa, historialaria, astrologoa eta errabinoa\nAbraham Zacutoren Almanach Perpetuum astronomiarik buruzko lana\nAbraham Zacut edo Abraham Ben Zacuto Salamancan jaio zen, 1452an. Samuel Zacutoren seme izan zen eta Isaac Aboab izan zuen maisu.\nAstronomia ikasi zuen Salamancako Unibertsitatean eta, gaztaroan, Salamancako gotzain eta errektore zen Gonzalo de Viveroren adiskide izan zen; honek animatu zuen Abraham El gran Tratadoedo Compilación Magna argitaratzera. 1478an atera zuen eta hebreeraz idatzia zegoen . 1481ean, Juan de Salaya Astronomiako katedradunak itzuli zuen gaztelerara eta, 1496an, José Vicinh izan zen latinerara itzuli eta argitaratu zuena Almanach Perpetuum Celestium Motuum izenburupean. Zacutoren testuak garrantzi handia hartuko zuen Atlantikoan egingo ziren nabigazioetan.\nRabino izan zen bere komunitatean eta astronomiako irakasle unibertsitatean; ziurrenik, 1486an, Kristobal Kolonen Mendebaldeko Indietara joateari ezetza eman zioten Unibertsitateko Kontseiluko kideetako bat izan zen.\nZehaztasun hobea izango zuen astrolabioa garatu zuela ere badakigu.\n1492an, juduak bidali zituzten Espainiatik eta Portugalen bilatu zuen babesa. Joan II.a Portugalgoak errege historialari eta astronomo izendatu zuen, eta Manuel I.aren garaian ere kargu horretan izan zen.\n1497 inguruan, Portugaldik ihes egin beharrean izan zen, han ere kristautzera behartzen baitzuten. Otomandar Inperioan ezarri zuen egoitza eta hantxe hilko zen 1510 inguruan.\nBehartutako erbesteratze hartan, Tunisian egon zen eta El libro del linaje (Sefer Yuhassin, hebraieraz: ספר יוחסין) lan gistoriografikoa osatu zuen hebraieraz. Bertan, juduen belaunaldien kontadizo kronologikoa egin zuen, Mundua sortu zenetik bere garairaino. 1581ean berrargitaratu zuten Krakovian, 1717an Amsterdamen eta 1857an Königsbergen. Ingelesez, berriz, ez zen 2005era arte aterako.\nSalamancan, Zientzietako kanpuseko liburutegiak Abraham Zacut izena darama .\nHori gutxi balitz, parean juduak bota aurreko sinagoga zegoen tokian eraikin bat dago eta, bertan, Zientzietako Fakultateko Matematika Saila dago. Barruan, sinagoga horri aipamen egiten dion plaka dago.\nHasafot leséfer ha–‘Aruk (obra lexicografikoa),\nHaajibbur hagadol (El gran Tratado edo Hibbur ha-gadol, Almanach perpetuum edo Almagesto,\n↑ (Gaztelaniaz) http://www.biografiasyvidas.com/biografia/z/zacut.htm\n↑ (Ingelesez) http://www.madrimasd.org/cienciaysociedad/patrimonio/personajes/biografia.asp?id=33\n↑ (Gaztelaniaz) http://bibliotecas.usal.es/?q=biblioteca/abraham-zacut\nAlmanach perpetuum (Inkunablea. 1496) Espainiako Liburutegi Nazionala\nAzken aldaketa 27 urtarrila 2019(e)an, 14:14(e)tan\nOrriaren azken aldaketa: 27 urtarrila 2019, 14:14.


"Gaixotasunak lehenago atzemateko egin behar dugu indar" - Bizkaiko Hitza\n“Gaixotasunak lehenago atzemateko egin behar dugu indar”\nAmeriketako Estatu Batuetako Alzheimer Elkarteak diru laguntza emango dio Leioako Achucarro zentroa gaitz horren inguruan garatzen ari den proiektu bati. Jimena Baleriola ikertzailea da proiektuaren buru.\n2019, ekainak 28 Bizkaia, Elkarrizketa 319\nLeioako Achucarro Basque Center for Neuroscience ikerketa zentroan dihardu Jimena Baleriola Gomez de Pablos doktore eta Ikerbasqueko ikertzaileak (Oviedo, Espainia, 1978), eta Ameriketako Estatu Batuetako Alhzeimer Elkarteak urtero ematen dituen diru laguntzetako bat jaso du bere ikerketa proiektua garatzeko.\nBaleriolaren ikerketaren helburua da Alzheimer gaixotasunak neuronak nola hiltzen dituen argitzea. Dementzia horri buruzko ikerketa ildo berri bat garatzeko, 143.000 dolarreko diru laguntza jaso du haren proiektuak. Aipatzekoa da laguntzak ikertzailearen ibilbidea eta lan esparrua aitortzen dituela. Berriarekin ilusionatuta agertu bada ere, Baleriolak argi utzi du ikerketaren munduak bultzada handia behar duela oraindik ere.\nZertan datza zehazki zure ikerketa?\nAchucarro zentroak burmuineko entzefaloan neuronekin batera ditugun zelula glialak ikertzen ditu. Zelula horiek ez dira neuronak bezain ezagunak, eta haien inguruko ikerketa urriagoa da. Egun, badakigu glia zelulek hainbat funtzio betetzen dituztela: arkitektura neuronala mantentzen dute, nerbioen transmisiorako funtsezkoak dira… Zelula horiek Alzheimer gaixotasunarekin duten erlazioa ikertzen ari gara.\nZer-nolako erlazioa izan dezaketela uste duzue?\nGuk argitu nahi dugu glia zelulek Alzheimer gaixotasuna sustatu edota leundu dezaketen. Izan ere, bada beta-amiloide deituriko peptido bat, neuronak hiltzen dituena. Neuronen heriotza eragiten duen beta-amiloide peptidoa Alzheimer gaixotasunaren adierazgarri nagusietarikoa da, eta horregatik ikertu nahi dugu zer erlazio duten glia zelulek peptido horrekin.\nZergatik uste duzue erlazioa egon daitekeela?\nBerriki jakin dugu neuritek, hots, neuronen arteko komunikazioaren euskarria diren kabletxoek, beren autonomia propioa dutela eta proteina propioak sortzen dituztela. Horren ondorioz, uste da glia zelulek kabletxoen autonomia horretan eragina izan dezaketela agian. Alzheimer gaixotasunaren ondorioz, klabe horiek proteinak sortzeko duten autonomia aldatu egiten denez, glia zelulek prozesu horretan guztian duten funtzioa argitu nahi dugu, alzheimerra gaiztotu edota leundu egin dezaketen jakiteko. Nahiko gai konplexua da; gutxi ikertu da, eta, hein batean, horregatik lortu du finantzaketa.\nNola iritsi zara Achucarro zentroan lan egitera?\nEstatu Batuetan sei urte eman ostean, Europara itzultzeko gogoa nuen, baina ikusten nuen ikerketa zentroak, oraindik ere, burua altxatu ezinik zebiltzala, krisi garaiko egoerari buelta eman gabe. Orduan, Achucarro ikerketa zentroaren berri izan nuen. Glia zelulak ikertzen dituen zentro bakanetakoa da, eta, beraz, hara jotzea erabaki nuen.\nIkerketaren munduan bidea egitea ez da lan erraza, ezta?\nOrain dela hiru urte hasi nintzen proiektuarekin, eta, egia esan, kostatzen ari zaigu. Adibidez, nik beste bi pertsonaren laguntza baino ez dut jasotzen laborategian. Nire kolaboratzaile amerikarrarekin batera, hiru pertsona gabiltza proiektuan. Hemen, oro har, talde handietan inbertitzen da, eta, beraz, ni bezalako jendearentzat, hau da, gure ikerketan bakarrik hasi garenontzat, oso zaila da. Laguntzaileak bilatu behar izan ditut, finantzaketa… Gutxi gara, eta horrek ere, azken finean, eragin handia du ikerketan.\nHortaz, zer garrantzi du zurea bezalako proiektu batentzat halako finantzaketa jasotzeak?\nProiektuak eta ikerketak geldirik daude, eta finantzabide honek oxigenoa ematen digu. Dena den, halako laguntzak lortzeko ezinbestekoa da nazioarte mailan harremanak izatea. New Yorkeko Columbia Unibertsitateko jendearekin ibili naiz lankidetzan, eta hark ere herrialdeen arteko lankidetza bultzatzen du. Niretzat hori funtsezkoa da, zientziak oztoporik ez izatea sustatzen duelako, bere izaera unibertsala aldarrikatuz.\nIkerketaren munduak, beraz, egoera zaila du…\nOso gutxi inbertitzen da ikerketaren esparruan. Nire laborategiak oinarrizko biologia zelularra lantzen du, eta ez da bereziki garestia. Hala ere, kanpoko lankidetza beharrezkoa da hemen errotutako ikerketa talde bat mantentzeko, bestela oso korapilatsua da-eta aurrera egitea. Nik asko eskertzen dut jasotako finantzaketa, baina benetan dudan arazoa ez da soilik dirua, makina aldetik ez dut-eta gastu handirik. Nik behar dudana jendea da. Alde horretatik, gero eta beka gutxiago daude, eta zaila da benetan talde bat osatzea eta mantentzea.\nZein esango zenuke dela gaixotasun neurologikoen egoera, gaur egun?\nGaixotasunaren arabera. Batzuetan, aurrerapauso handiak eman dira, eta, beste batzuetan, oraindik hasi baino ez gara egin. Parkinsona, esaterako, oraindik ez da sendatzen, baina kronifikatu egin da, sintomak leuntzeko bideak daudelako. Beraz, gaixotasun horrek gero eta jende gutxiago hiltzen du, eta, oraindik sendatzeko bideak ikertzen ari diren arren, ezin da alzheimerrarekin alderatu, alzheimerrak ez baitu ez tratamendurik eta ez leuntzeko botikarik.\nZergatik uste duzu ez dela oraindik aurrerapausorik egin?\nTratamenduak ez direlako ondo planteatu. Adibidez, farmazia enpresa askok entsegu klinikoak eten dituzte, norabidea ez zelako egokia. Sarri saiatu dira beta-amiloidearen kontrako txertoak garatzen, baina berandu erabili dira beti, amiloidea guk detektatu baino lehenago eratzen hasten zelako burmuinean. Horregatik, gaixotasunak lehenago atzemateko egin behar dugu indar. Urteak ikertzen eman arren, oraindik ezagutza falta handia da gaixotasun horien inguruan; maiz, ez dakigu ondo nola sailkatu, eta horrela ezinezkoa da tratamendu bat garatzea.


Klase praktikoa - Diario de Noticias de Navarra\npako aristi 07.02.2020 | 22:24\nEmakume ederra zen bere 82 urterekin, ile zuria, ihintzetan bustitako begiak, kalera dotore ager-tzeko eginahala sumatzen zen haren janzkeran. Apain zegoen eta hiztun, bakarrik bizi direnen ezaugarri. Terraza batean nengoen, eta bera ondoko mahaian eseri orduko utzi nuen egunkaria. Lotsati samar hasi zitzaidan hizketan, kontu arruntak esanez; nik adeitsu erantzuten nion. Belaunaldien arteko hizketaldiak asko gustatzen zaizkit, mundu ezberdin batera jauzi egiteko aukera ematen dutelako. Baina ez nekien ondo zein hurbil zegoen amona hura nire letren mundutik, nire literatur kezka nagusietatik.\nLaster atera zuen gaia, zaharrengan zentrala dena: bakardadea. Eta pausaldirik egin gabe bere senarraren gaixotasunaren kronika egiten hasi zitzaidan. Eman zizkidan datuen arabera atera nuen gizonaren berri. Arratsalde batean gaizki sentitu zen. Nahi ez zuen arren, ospitalera eraman zuten etxekoek, eta medikuek aurpegi onik ez. Hor jarri zitzaiola emakumeari susmo bat barruan, nahigabe bat. Baina analitika gehiago egin behar zizkiotela. Handik hiru egunera medikuak bere bulegora bildu zituen etxekoak, senar eta aita eurekin, esaldi latza entzun zezaten: gizonak zazpi asteko bizitza zeukan.\nBerehala itaundu nion ezinbestekoa: Eta? Asmatu al zuen? Baina emakumeak erantzunik ez. "Itxoin, orain esango dizut". Eta orduan hasi zitzaidan heriotzatik ihes egiteko erlojuaren kontrako karrera hura konta-tzen. Bazegoela terapia bat, orain ari zirena garatzen, ez zela mingarria, baina gizonaren baimena behar zutela. Gau hartan seme-alabak bildu eta horretaz hitz egin zutela luze. Gipuzkoan bazeuden beste bi kasu onik atera zirenak. Gizonak ez ziola heriotzari beldurrik? baina tira, proba egingo zuela.\nOndoren ingresoa, lagunen elkartasuna, terapiaren nondik norakoak, post-operatorioa, eta, kasu hauetan ohi denez, intimitateko hainbat zer-tzelada desatsegin. Gau txar batzuen kronika ere egin zidan; terrorezko filmen inbidiarik ez zuen haren hitz jarioak. Baina nik erantzuna nahi nuen jakin. Besterik ez nuen buruan. Emakumearen kontaketa bizkortzen saiatu nintzen arren, hark tinko eusten zion errelatoari: Harrapatua nindukan, eta berak bazekien; garbi sumatu nion begietako distiran. Esango nuke bere ahalmenarekin disfrutatzen ari zela. Zenbat aldiz kontatu ote zuen istorio hau! Denbora izan zuen bere kontakizuna borobiltzeko, pulitzeko, suspensearen hariak hobeto tenkatzeko! Huraxe zuen bakardadetik salbatzen zuen pilula! Erantzuna berak nahi zuenean soilik emango zidala ohartu orduko, etsi egin nuen. Eguna libre nuen, eta denbora da zaharraren-tzat oparirik estimatuena.\nIritsi zitzaidan, azkenik, saria: 40 minutu pasa ziren nire galderaren erantzuna eman zuenerako. Lortua nuen errebelazioaren plazera. Arratsaldean, etxean David Lodge-ren El arte de la ficción irakurtzen ari nintzela ulertu nuen dena. Suspenseaz honakoa dio: "Nobela batek, irakurlearen interesa mantentzeko, aski du hau: galderak egin, eta eran-tzuna atzeratu, urrundu". Galdera kausala izan liteke: "Nork egin du?". Edo tenporala: "Zer gertatuko da orain?". Bi galdera horien artean endredatzen den irakurleak ezin izango dio irakurtzeari utzi erantzunak aurkitu arte.\nEmakumeak gehiago zekien literaturaz, praktikatuagatik, nik irakurriagatik baino. A! Erantzuna jakin nahi duzuela? Ez zaituztet 40 minutu edukiko. Medikuak asmatu egin zuen: justu zazpi astera hil zen bere senarra.


Fernando Terremotoren omenez, emozio osoz\nBBK Flamenko Zikloa amaitzear da aurtengoz. Bost hitzordu izan dira guztira, Fernando Terremoto kantariaren oroitzapena biziberritzeko. Egun kanteak, tokeak eta dantzak dituen ikur eta izar nagusiak ikusi ditugu salako agertokian, genero honen ikertzaile eta kazetari ospetsuekin batera. Orain, zikloa behar bezala amaitzeko ezinbestekoa den omenaldia egiteko garaia da. Ziklo honekin, hasiera hasieratik, harreman berezia izan zuen ikurrari omenaldia egiteko ordua, emozioz beterik.\nEkainaren 29an Fernando Terremoto kantari jereztarrari omenaldia, zikloaren amaieran. Handietako bat zen. Astia izan zuen flamenkoaren biurtekoetan aritu, lau disko grabatu, Hannoverreko expoan kantatu eta París, Toulouse, Marsella, Lyon, Amsterdam, Rotterdam, Amberes edo Geneva bezalako hirietan bere lana erakusteko. Bere lankideetako zenbait, sendikoak eta lagunak batzartuko dira ekitaldi berezi honetan. Tartean flamenkoaren egungo eskalafoian lehen ikur diren Israel Galván, Alfredo Lagos edo Miguel Poveda ere. 40 urterekin, aldez aurretik hil zen kantaria omenduko dute guztiek.\nDuten artea askatasun osoz erakutsiko dute flamenkoaren sendiko seme hura omentzeko. Barne-barneko artea. Oihartzun handiko ahots indartsua oroituko dute. Oinarri klasikoak, seguidiya eta solea guztiak menperatzen zituen ahotsaren soinu bakarra gogoratuko dute. Mituaren ahotsa agian itzalduko zen, baina bere oihartzuna egun ere entzun daiteke kantatu zuen agertoki askotan.\nData: 2011ko ekainaren 29a\nSarreren prezioa: 12,00 € (jasotzen dena Fernando Terremoto Peña Flamenkoari emango zaio)\nSARRERAK AGORTUTA DAUDE\nVetusta Morla apartak


Fruta-arbolak ondo garatzeko aholkuak | Consumer\nFruta-arbolak ondo garatzeko aholkuak\nKomeni da kalkulatzea zenbat ale iritsiko den etorkizunean, kokalekurik onena aukeratzeko.\nTamaina egokia izatera iristen diren fruta-arbolek leku asko behar dute, eta, beraz, komeni da kontuan hartzea haien azken tamaina kokapena aukeratzeko orduan. Hala ere, inausketaren bidez kontrolatu ahal izango dira haien forma eta tamaina, adarrak etxebizitzako leihoetara irits ez daitezen edo igarotze-eremuak blokea ez ditzaten.\nAle landatu berriek aurrera egin dezaten, oso leku argitsua aukeratu beharko da, bai loreontzia kokatzeko, bai fruta-arbolak baratze edo lorategiko substratuaren gainean landatzeko. Edonola ere, ale txikiak ere ez du eguzkiaren zuzeneko argia jaso behar.\nArbolatxoak jartzeko leku egokia pareta batetik hurbil egon daiteke, hobe horma hori zuriz margotuta badago; horrela, islatzen duen eguzki-argiak eguzki-izpiak alearen gainazal osoan banatu ahal izango ditu, ez bakarrik paretak estaltzen ez duen eremuan, edo itzalean denbora gehiago eman ahal izango du.\nBaina fruta-arbolak etxeko tapiaren ondoan jartzen baditugu, litekeena da adar batzuk hazten direnean barrutitik kanpo ateratzea. Beraz, kimaketa zaindu beharko da, inguruko pasabidea eten ez dezan. Aukeratutako kokalekuko tenperaturari ere arreta berezia jarri beharko zaio, fruta-arbolek giro bero eta egonkorra behar baitute. Era berean, lurraren hezetasuna mantendu beharko da, erabat lehortzea galaraziz, nahiz eta hain txarra izan fruta-zuhaitza urez ez hartzea bezain txarra.\nale fruta-arbolak frutales-eu


EGA eta Internet - GARA\nEGA eta Internet\nEGA eta Internet, Internet eta EGA. Zalaparta handia sortu duen elkarketa izan da azken asteotan. Ordiziako Jakintza Ikastolako Maite Goñik egindako lan eredugarria izan da zalaparta horren arrazoia. EGAko azterketa prestatzeko Eusko Jaurlaritzak ekoitzitako zenbait liburu digitalizatu eta sarean jarri ditu. 2005-2006koa lehenengo, 2003-2004koa gero eta azkena atera berri duten 2007-2008ko liburua. Eta azken hau izan da, atera berri den liburuaren digitalizazioa, zalaparta sortu duena, saretik kentzeko eskatzeraino.\nEusko Jaurlaritzak ekoizten ditu aipatu liburu horiek. EGAko azterketa prestatzeko sortzen dira eta papereko formatuan zabaltzen dira. Hori horrela, Maite Goñik, teknologia berriez baliatuz, prestaketa paperetik ordenagailuetara eta sarera eramateko apustua egin zuen. Azterketak digitalizatu eta automatizatzea zen bere asmoa, alegia, sarean azterketak egin ahal izatea eta erantzunak momentuan zuzentzea, hori eta gehiago ahalbidetzen baitute teknologiek.\nLehen lan hartarako, 2005-2006ko liburuaren digitalizaziorako, Eusko Jaurlaritzari baimena eskatu zion idatziz. Baiezko borobila jaso zuen, baina edukien jabetza Eusko Jaurlaritzarena zela argi gelditzeko baldintzarekin. Eta halaxe egin zuen. Aparteko lan horri denbora eta gogoa eskaini, eta 2007ko abenduan sarean jarri zituen, edonorentzat eskuragarri. Lan hori, batxilergoko eta euskaltegietako ikasleek modu ezin positiboagoan baloratu zuten, ohiko papereko formatuaz gain, teknologia bidezko EGAren prestaketari bide eman ziolako.\nErantzuna ikusita, 2003-2004ko liburua digitalizatzeari ekin zion. Helburua aurreko lanaren berdina zenez, ez zuen baimena eskatu. Digitalizatu, automatizatu eta sareratu egin zuen, edukien jabetzaren inguruko azalpen guztiak emanez. Ez zen inongo arazorik izan.\nEz zen berdina gertatu ordea bere azken digitalizazio lanarekin. 2008ko irailean, 2007-2008ko liburua argitaratu zuen Eusko Jaurlaritzak. Liburu eguneratua da, EGAko azterketak berak ere aldaketak izan dituelako. Eta bi astean digitalizatu eta atera berria zen liburu horretako azterketak sarean eskegi zituen Maitek. Eta hor sortu zen zalaparta.\nMaitek aurreko liburuekin burutu lan bera egin zuen: digitalizatu, automatizatu eta sarean eskuragarri jarri, edukien jabetzaren inguruko azalpen guztiak emanez. Baina kasu honetan, Maiteren boluntario lana ez zen modu berean baloratu. Digitalizatutako azken azterketak saretik kentzeko exijitu zion Eusko Jaurlaritzak. Liburu berria zen, antza, argia orduantxe ikusi zuena. Eta goizegi irudituko zitzaien Interneten jartzeko. Ezin da beste argudiorik aurkitu eta, zinez, sinestezina da.\nEusko Jaurlaritzak diru publikoarekin ekoitzitako edukiek, izan EGAko azterketen liburuak edo beste edozein motako gidaliburu edo dokumentuek, ez al dute jabetza publikokoak izan behar? Ez al dira herritarren diruarekin sortu? Are gehiago, Maitek bere kabuz eta guztien onurarako egindako lana, ez al luke Eusko Jaurlaritzak egin beharko? Ez al lukete EGAko azterketa prestatzeko tresna bat sortu beharko Interneten? Zertaz ari dira informazioaren eta jakintzaren jendarteaz hitz egiten dutenean? Informazioaren jendartean, informazioak ez al du eskuragarria izan behar? Zergatik ez dute lan hori egiten eta, are okerrago, zergatik oztopatzen dute besteen lana? Zein kalte egiten die? Kaltea eurotan neurtzen al da? Euro publikotan, edo nola bestela?\nLiburuak argitaratzea eta Interneten tresnak sortzea osagarriak dira. Ez dira gainjartzen. Batak ez du bestea kentzen. Are gehiago, oso ezberdinak dira beraien artean eta, horrexegatik, hain zuzen, beharrezkoak dira biak, bai liburuak eta baita Internet bidezko prestaketak ere.\nLehen urratsa liburua bera digitalizatu eta sarean jartzea da (PDF formatuan). Zalaparta honen ondotik sareratu dituzte zenbait azterketa (adibide bat: http://www.ejgv.euskadi. net/r53-2291/eu/contenidos/informacion/dih1_ ega_azterketak/eu_ega_azte/adjuntos/2006/2006_02_atariko.pdf). Baina Maite haratago joan zen: azterketak Internet bidez prestatzeko aukera sortu zuen. Batetik, bere lehen digitalizazio lanetan, azterketako galderarik zailenek azalpena zuten (soinu artxibo eta guzti). Baina Internet bidezko prestaketak ezaugarri berezirik badu, hori erantzunen orden aldaketa automatikoa da. Alegia, galdera berberaren erantzunak orden ezberdinean erakusten dira azterketa egiten den aldiro. Honekin ikusizko memoria gainditzen da, papereko azterketetan erantzunaren posizioa nahigabe barneratu baitaiteke. Teknologia berriek ahalbidetzen duten prestaketa interaktiboa ikusteko: http://www.euskaljakintza.com/ariketak/hotpotatoes/05-02-26berria.htm (Maitek digitalizatu eta automatizatutako azterketa guztiak: http://www.euskaljakintza.com/ega/).\nHasiera batean baldintza bakarra jarri zioten, edukien jabetza Eusko Jaurlaritzarena zela argi uztea. Orain bigarren bat jarri dute, nahiz eta esan gabe izan den: liburuak, gutxienez, urtebeteko bizitza izan behar du kalean. Teknologien aroan bizi garela diote, informazioaren eta jakintzaren jendartean. Baina hori ez da esan bakarrik egin behar, egoera berria barneratu eta suposatzen duen aldaketara egokitzea ezinbestekoa da. Badirudi EGA ez dela oraindik aro teknologikoan bizi, ez behintzat Eusko Jaurlaritzaren bulegoetan.\nBukatzeko, Maiteren aparteko lana txalotu nahi dut. Maite bezalako pertsonek egiten duten lanagatik sortzen baitira ideia berriak, apustu berriak eta proiektu berriak. Eta helburua bat eta bakarra: Internetez baliatuz, EGAko azterketak nahi duen ororentzat eskuragarri jartzea, EGAren prestaketa txoko eta esku guztietara helarazteko bidea sortu baitzuen. Zorionak, beraz, egindako lan bikainagatik.


Balkoietan egin dute aurten ere Zestoan Santa Kutz bezperako danborrada - Urola Kostako Hitza : Urola Kostako Hitza\nBalkoietan egin dute aurten ere Zestoan Santa Kutz bezperako danborrada\nBigarren urtez jarraian, Santa Kutz jaiak ospatu gabe geldituko dira Zestoan. Baina iaz bezala, herritar talde baten ekimenarekin bat egin du hainbat lagunek eta Santa Kutz bezperan danborrak eta atabalak astindu dituzte beren etxeetan.\nGaur, Santa Kutz eguna, festarik gabeko jai eguna dute Zestoan. Iaz bezala, aurten ere ez dute jai ekitaldi ofizialik antolatu herrian; baina 2020an bezala, danbor hotsak ozen entzun dira, hala ere, Santa Kutz bezperan behintzat.\nMaiatzaren 2a helduen danborradaren eguna izan da aspalditik Zestoan. Joan den urtean eta aurten, ordea, koronabirusaren osasun krisia dela-eta kalean danbor festarik ezin izan dute egin zestoarrek. Danbor hotsak eta danborradaren doinuak, ordea, ozen entzun ziren atzo gauean. Hainbat lagunek egin zuten bat herritar talde batek egindako deiarekin, eta 22:30etik aurrera beren etxeetako balkoietara eta leihoetara irten ziren danborradako piezak jotzera. Balkoi eta etxaurre asko festarako apainduta ikus zitezkeen aurretik, eta arratsalderako jai giroan zebiltzan herriko zenbait txokotako bizilagunak.\nHerritarrek bidalitako irudiekin osatu du UROLA KOSTAKO HITZAk bilduma hau. Eskerrik asko guztiei!


Noyal-sous-Bazouges - Wikipedia, entziklopedia askea.\nCuguen, Bazouges-la-Pérouse, Marcillé-Raoul eta Saint-Léger-des-Prés\n182 (%47.6) 203 (%53.1)\nNoyal-sous-Bazouges Bretainiako udalerri bat da. Administraiboki Frantziako Ille eta Vilaine departamenduan dago Bretainia eskualdean. 2013an 373 biztanle zituen.\n2007an udalerrian erroldatutako biztanleak 374 ziren. Familiak 160 ziren, horien artean 52 pertsona bakarrekoak ziren (24 bakarrik bizi ziren gizonak eta 28 bakarrik bizi ziren emakumeak), 40 seme-alabarik gabeko familiak ziren, 56 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 216 etxebizitza zeuden, 160 familiaren etxebizitza nagusia ziren, 28 bigarren erresidentzia ziren eta 28 hutsik zeuden. 215 etxeak ziren eta 1apartamentu bat zen. 160 etxebizitza nagusietatik 111 bere jabearen bizilekua ziren, 45 alokairuan okupaturik zeuden eta 4 doan lagata zeuden; 3 etxek gela bat zuten, 12 etxek bi zituzten, 32 etxek hiru zituzten, 36 etxek lau zituzten eta 77 etxek bost zituzten. 127 etxebizitzek parking plaza bat zuten azpialdean. 77 etxetan auto bat zegoen eta 70 bi edo gehiago zeuden\nPopulazio piramidea de Noyal-sous-Bazouges el 2009 .\n2007an lan egiteko adina zuten pertsonak 227 ziren, horien artean 168 aktiboak ziren eta 59 inaktiboak ziren. 168 pertsona aktiboetatik 160 lanean zeuden (91 gizon eta 69 emakume) eta 8 langabezian zeuden (2 gizon eta 6 emakume). 59 pertsona inaktiboetatik 22 erretiraturik zeuden, 18 ikasten zeuden eta 19 "bestelako inaktibo" gisa sailkaturik zeuden.\n2009an Noyal-sous-Bazouges udalerrian 161 unitate fiskal zeuden, 374,5 pertsonek osaturik. Pertsona bakoitzeko diru-sarrera fiskalaren mediana 14.336€ zen.\n2007an zeuden 5 komertzioetatik, 1 material elektrikoaren fabrikazioko enpresa zen, 3 eraikuntza enpresak ziren eta 1 zerbitzu enpresa zen.\n2000. urtean Noyal-sous-Bazouges udalerrian 30 nekazaritza-ustiategi zeuden, 1.326 hektarea erabiltzen.\nRésumé statistique[Betiko hautsitako esteka] Datu estatistikoen laburpena de Noyal-sous-Bazouges udalerrirako INSEEn.\nÉvolution et structure de la population[Betiko hautsitako esteka] Datuen estatistikak de Noyal-sous-Bazouges udalerrirako INSEEn.\nBNF: 152571486 (data)\nOrriaren azken aldaketa: 24 abendua 2021, 07:38.


Komunitatearen kudeaketa ondo egina | Martech Zone\nKomunitatearen kudeaketa ondo egin da\nOsteguna, abuztua 29, 2013 Abuztuak, abuztuak 30, 2013 Kelsey Cox\nIndustria batetik bestera beren eginkizunak oso desberdinak izan daitezkeen arren, komunitateko kudeatzaileak izan ohi dira markaren audientzia hazteko eta konprometitzeko arduradunak. Beti zure bezeroen beharrei eta eskaerei erantzuten dieten lehenengoak, zure enpresarentzat onena denari begira jarraitzen dute: marka komunitateko zaleak mantentzen laguntzen dute, saihestezinak diren trolak garaitzen dituzte eta zure markaren pertzepzioa hobetzen laguntzen dute.\nMezu eta mezuak ordenatu, gertaerak antolatu edo iritzi negatiboak positibo bihurtu, komunitateko kudeatzaileak bezeroen komunitatearen eta zure markaren arteko azken zubia dira ... betebehar eta erantzukizun anitzekin batera jokatzea. Alde batetik, aldekoak txapeldun bihurtzera bultzatzen dituzte: lineako aintzatespena, moderatzaile egoera eta enpresako informazioaren sarbide esklusiboa ematen diete. Bestetik, komunitateko kideen arteko gatazkak eta erorketak identifikatu, ebaluatu eta konpontzen dituzte, zure irudi korporatiboan eragin negatiboa izan ez dezaten.\nNola lortzen dituzte hain helburu ausartak? Ren arabera Satisfakzioa lortuKomunitate estua mantentzea erronka da, baina behin betiko egina dago behar bezala hornituta daudenentzat. Begiratu haien community manager baliabidea eta arrakastarako gida:\nTags: txapeldunaKomunitatearen kudeaketakomunitate kudeatzaileaBezeroarentzako zerbitzuaInfografiatrolls\nAug 30, 2013 2: 49 AM\nzein da zure tweet helbidea kelsey ??


Emakumeak Zientzian 2020, zientzia bai baita nesken kontua - Emakumeak zientzian\n* Bederatzi euskal erakunde elkartu dira Emakume eta Neska Zientzialarien Nazioarteko Eguna ospatzeko, eta otsailaren 7tik 14ra jarduera-programa zabala izango da.\n* Emakumeak Zientzian 2020 programaren barruan, adin guztietako jendearentzako (familiak, nerabeak, helduak…) hainbat jarduera antolatu dira.\nDonostia, 2020ko urtarrilaren 24a. CIC nanoGUNE ikerketa-zentroa, Materialen Fisika Zentroa (CFM CSIC-UPV/EHU), CIC biomaGUNE, Donostia International Physics Center (DIPC), Biodonostia, Tecnun-Escuela de Ingenieros, Ceit, POLYMAT eta Elhuyar erakundeek zientzia-programazio bateratu bat aurkeztu dute, mundu osoan ospatzen den otsailaren 11ko Emakume eta Neska Zientzialarien Nazioarteko Eguna ospatzeko. Donostian, otsailaren 7tik 14ra egingo dira Emakumeak Zientzian 2020 ekimenaren ekintzak: tailerrak, hitzaldi publikoak, ginkana, bisitak… Ekimenaren helburua da zientzian diharduten emakumeen lana ikusaraztea, jarduera zientifiko-teknikoak gizonezkoen kontua direlako ustea apurtzea eta neskek eta nerabeek zientziako ikasketak hauta ditzaten sustatzea. Emakumeak Zientzian 2020 ekimenak Gipuzkoako Foru Aldundiaren, Donostiako Sustapenaren, Donostia Kulturaren, Euskal Herriko Unibertsitatearen (UPV/EHU) eta Zientzia Ikerketarako Kontseilu Nagusiaren (CSIC) laguntza du.


Talentuen Parabola demokraziaren aitzindari? — Eibar.ORG | Eibarko peoria\nHemen zaude: Hasiera / Blogak / Markos Zapiain / Talentuen Parabola demokraziaren aitzindari?\nTalentuen Parabola demokraziaren aitzindari?\nMarkos Zapiain 2019/08/14 18:45\nKarl Löwith-ek eta Carl Schmitt-ek lan ederra egin zuten sekularizatze-prozesua argitu eta frogatzeko, Schmittek Estatu eta justizia-sistema modernoetan kategoria teologikoen transferentzia harrapatuz, eta Löwithek berriz marxismoarena bezalako historiaren filosofia berrietan kristau eskatologia mesianikoaren oihartzunak eta errepikak zehaztuz. Löwithen eta Schmitten ideiak fundamentuzkoak baziren ere, Blumenger-ek zalantzan jarri eta kritikatu zituen, talentu eta fundamentu handiz halaber. Zer ez ote zuen egingo Luc Ferryk Mateo Apostoluak dakarren Talentuen Parabolarekin asmatu duena irakurri izan balu! Ferryk Blumenberg existitu izan ez balitz bezala onartzen du goitik behera sekularizazioaren teoria, Alemaniako filosofiari jaramon egiten dion filosofo frantses gutxietako bat izan arren, Jean-Claude Monod-ekin batera.\nTalentuen Parabolan garbi ikusten du adierazirik Frantziako Iraultzaren oinarri filosofikoa; orobat Giza Eskubideen Aldarrikapena, eta oro har demokrazia modernoa. Ferryren tesia da moral greko natural aristokratikoan gure balioa jaiotzez dakargunak erabakitzen duela, gure dohain genetikoak; eta hierarkia natural horrek bat etorri behar du gizarteko hierarkiarekin. Zaila da ados ez egotea.\nAldiz, kristautasunari esker, eta Frantziako Iraultzaren bitartez, gaur egun balioesten omen duguna ez da sorkuraz daukagun talentua, baizik eta talentu horrekin, edozein dela ere haren tamaina eta nolakotasuna, zer egiten dugun. Alegia, balio duena ez da biologia, baizik eta lana. Eta hori talentuen parabolan ikusten du garbi adierazirik. Behin eta berriro aipatu du parabola hori zentzu horretan, Apprendre à vivre-n, Sagesses d'hier et d'aujourd'hui-n, Kanti buruzko CD-an, Bouzou-rekin batera berriki atera duen CD-an ere bai...\nTalentuen Parabola idatzi zenean ere, talentua aldi berean zen dirua eta trebetasuna, eta horrekin jokatzen du kontakizunak. Honela dio:\n"Jainkoaren erregetzarekin, atzerrira irten behar zuen gizonarekin bezala gertatzen da. Bere morroiei dei egin eta ondasunak utzi zizkien: bati bost talentu, beste bati bi eta besteari bat, bakoitzari bere trebetasunaren arabera. Gero, alde egin zuen. Bost talentu hartu zituenak inbertitu egin zituen berehala eta beste bost irabazi. Orobat bi talentu hartu zituenak: inbertitu eta beste bi irabazi zituen. Bat bakarra hartu zuenak, aldiz, lurrean zuloa egin eta bertan gorde zuen nagusiaren dirua.\nHandik denbora askora, etorri zen nagusia eta morroiei kontuak hartzen hasi zitzaien. Aurreratu zen bost talentu hartu zituena eta beste bost aurkeztu zizkion, esanez: “Jauna, bost talentu utzi zenizkidan; hona beste bost nik irabaziak”. Nagusiak esan zion: “Ederki, morroi on eta leiala! Gauza gutxian leial izan zara, askoren buru ipiniko zaitut; sartu zeure jaunaren festa ospatzera”. Aurreratu zen, gero, bi talentuduna eta esan zion: “Jauna, bi talentu utzi zenizkidan; hona beste bi nik irabaziak”. Nagusiak esan zion: “Ederki, morroi on eta leiala! Gauza gutxian leial izan zara, askoren buru ipiniko zaitut; sartu zeure jaunaren festa ospatzera”. Aurreratu zen talentu bakarra hartu zuena eta esan zion: “Banekien gizon zorrotza zarena, erein ez duzun tokian hartzen eta zabaldu ez duzun tokian biltzen duzuna; beldur nintzen, eta zure talentua lurrean ezkutatu nuen. Hona zeure dirua!” Nagusiak erantzun zion: “Ai morroi gaizto eta alferra! Bazenekien erein ez dudan tokian hartzen dudana eta zabaldu ez dudan tokian biltzen. Beraz, bankuan jarri behar zenuen nire dirua, itzultzean bere korrituekin jaso nezan. Ken iezaiozue, bada, talentua eta eman hamar dituenari. Izan ere, fruitua dakarrenari eman egingo zaio, eta gainezka izango du; fruiturik ez dakarrenari, ordea, daukan apurra ere kendu egingo zaio. Eta ezertarako gauza ez den morroi hau jaurti kanpora, ilunpetara. Negarra eta hortz-karraska izango dira han”.\nFerryren irakurketan, nagusiak joan baino lehen morroiei banatzen dizkien talentuak dohain naturalak dira, herentziaz jasoak; eta itzulitakoan eskaintzen dizkiotenak, berriz, morroiek dohain horiek landuz atera dizkieten fruituak. Berdindu egiten ditu Ferryk inbertsioa eta lana.\nBerdintasun demokratikoa eta meritukrazia grekoen aristokratismo naturalari nagusituko zitzaion, dio Ferryk, eta parabola hau garaipen horren oinarri, aurreikuspen eta bultzatzaile bat da.\nInterpretazio hori ez al da, ordea, behartu samarra? Talentuen Parabolaren bitartez Ferryren tesia ilustratu nahi izan balute, argiago mintzatuko lirateke Jainkoa eta Jesu Kristo, adibidez hasieran talentu bakarra jasotzen duen morroia bere lanari esker ugazaba itzultzen denerako hamar talentuz aberastua erakutsiz; edota hasieran gehien duena bilakaraziz, alferkeriaren edota beldurraren erruz, azkenean gutxien eskaini ahalko duena.\nAlderantziz, haatik: berez aberatsena da ugazabari gehien itzuli ahalko diona. Eta naturaz eskasena ikararengatik ugazabari gutxien emango diona. Alegia, Einsteinek lan egiten du, bere lanak fruitua ematen du, eta ondorioz nagusiaren laudorioa jasotzen du; ostera, Down sindromeduna beldur da, ez du bere talentu eskasa behar bezala jorratzen, eta beraz ugazabak sekulako errieta egin eta ilunpetara jaurtiko du, negar egin dezan.\nEz ote dugu hemen Ferry liberalaren lapsus esanguratsu bat?


JPEG - Wikipedia, entziklopedia askea.\n(«JPG» orritik birbideratua)\nJPEG (Joint Photographic Experts Group) 24 biteko kolore-sakonerarekin edota gris-eskalan irudiak konprimatzeko garatutako algoritmo bat da.\nJoint Photographic Experts Group (en) , JPEG File Interchange Format (en) , JPEG-XT (en) eta Joint Photographic Experts Group (en)\nLore bat JPEG formatuan, eskuinerantz konpresio handiagoa duena\nJPEGk irudi estatikoak baino ez ditu maneiatzen, baina bideoentzako erlazionatutako estandar bat existitzen da: MPEG. Batzuetan JPG ere deitzen zaio, sistema eragile batzuek 3 karaktere baino ez dituztela onartzen fitxategi-luzapenean, baina izen hau ez da egokia.\nJPEG galeradun konpresio-algoritmo bat da, formatu honetara pasatuz kalitatea galtzen du beraz. Beronen abantaila nagusietako bat konpresio-maila definitu ahal izatea da. Konpresio-maila handia aukeratzen bada, irudiak leku gutxiago beharko du diskoan, baina kalitatea txikiagoa izango da.\nAzken aldaketa 7 apirila 2020(e)an, 17:36(e)tan\nOrriaren azken aldaketa: 7 apirila 2020, 17:36.


Auzolana gure kulturan - GARA\nJasone Mitxeltorena Ozkaritz Auzolan ekimeneko partaidea\nAuzolana gure kulturan\nGizarte egitura komunitarioak izan dira gure antolakuntzaren oinarria, eta horrek, halaber, inguruarekin ditugun elkartasunezko harremanak eratu ditu\nAuzolana euskal gizarte historikoaren lan-sistema dela abiapuntutzat hartuta, auzolanean aritu izan den eta aritzen den jendarteari buruzko hausnarketa eskaini nahi dugu hemen.\nAntzinako garaietatik gure egunetaraino ailegatu da lanean aritzeko modu hori. Historikoki, herrietako azpiegiturak eraiki, zaindu eta moldatzeko egin izan da, eta hala egiten da oraindik ere herri aunitzetan. Pentsa liteke bertze gisa lan horiek egiteko aukerarik ez dagoenetan jotzen dela auzolanera; baina lan egiteko eta inguruarekin harremanak izateko jokamolde jakin bat da auzolana, eta beraz, bere balioa behar jakin batzuk asetzetik haratago doa.\nAuzolana gure burua ulertzeko eta gure bizimodua eratzeko moduarekin lotuta dago. Talde garela sentitzeak, gure beharrak asetzeko talde-lanean aritzeak ematen duen aukeraz ohartzeak, taldean arituz gainerako kideekin ditugun harremanak zein aberasgarriak diren aintzat hartzeak eta gure eginbeharrak guk geuk egiteak ematen duen atsegina ezagutzeak ezaugarritzen dute auzolana.\nLan sistema hau berezia da kideen arteko berdintasunean oinarritzen delako, elkartasunaren balioa indarrean dagoelako, autoeratzeko aukera ematen duelako eta oro har, egungo gizarte ereduan indarrean dauden balioetatik ezberdinak direnak bizitzen direlako. Bertze modu batean beharrak asetzea ezinezkoa den kasuetan auzolana berebizikoa gertatzen da, eta hor ageri zaigu lan sistema honen ahalmena. Hainbat herritako oinarrizko azpiegiturak auzolanean egin direla eta behar material horietatik haratago doazen ekimenak ere auzolanean ageri zaigun konpromiso kolektiboari esker sortu eta eraiki direla aintzat hartzekoa da: Euskal irakaskuntza, euskal kultura, euskara bera, gazte mugimendua, herri eta auzoetako bestak... horiek gaur egun bizirik badaude, herri maila gainditzen duten auzolan erraldoiei esker izan da.\nAntzinako garaietatik XXI. menderaino herri gisa bizirik irautea lortu dugu, eta hori, hein handi batean, herri gisa ditugun kultur ezaugarriei esker izan da. Gizarte egitura komunitarioak izan dira gure antolakuntzaren oinarria, eta horrek, halaber, gure inguruarekin ditugun elkartasunezko harremanak eratu ditu. Mendez mende izandako bilakaeraz ohartuz, euskal jendarteak unean uneko erronkei erantzuteko gaitasun handia izan duela erratea zilegi zaigu.\nGaur egun, auzolana ezaugarritzen duen konpromiso kolektiboa gizarteko sektore zabal batengan antzematen dugu. Bizi ditugun garai ezegonkor eta zail hauetan ere, berebizikoa izanen da horri eustea, eta kolektiboki autoeratzea; orain arteko erronkei aitzin egiteko baliagarri izan zaigun moduan, datozenei ere modu egokian erantzuteko.\nHori dela eta, guk auzolanari duen balioa aitortu nahi izan diogu, Auzolanaren Kultura liburuan gogoeta hauek eta bertze batzuk jasoz. Asteburu honetan Usurbilen eginen diren Auzolan Topaketetan plazaratuko dugu liburua, eta beraz, horietan parte hartzeko deia egiten dizuegu hemendik. www.auzolan.info gunean izanen duzue horien berri.\nGure ekarpena xumea da, baina arbasoengandik jaso dugun ondare hori aintzat hartzeko eta herri gisa izan badugun ahalmena indar bilakatzeko gogo-piztaile izatea espero dugu. Auzolanean posiblea da!


PlayStationek hamar joko oparituko ditu bihartik hasita Play at Home egitasmoarekin - Berriak - Game Erauntsia - Bideojokoak euskaraz\nPlayStationek hamar joko oparituko ditu bihartik hasita Play at Home egitasmoarekin\nLander Unzueta | 2021/03/25 10:00 Berriak\nIndie eta VR jokoen bilduma eskainiko du Sonyk udaberrirako. PlayStation Studiosen joko ezagunenetako bat oparituko dute apirilean.\nPlay at Home ekimenarekin pandemia egoeran jokalariak etxean geratzea da PlayStationek bilatzen duen helburua. Hori lortzeko Sonyren kontsolarako hainbat bideo-joko oparitzen dituzte egitasmoaren baitan: martxo hasieran berrabiarazi zuten ekimena apirilaren 1era arte doan eskuratu daitekeen 2016ko Ratchet & Clankekin. Bihartik aurrera beste hamar bideo-joko banatuko dituzte Play at Homen xedea lortzen jarraitzeko asmoz.\nOraingo honetan indie garatzaileen eta errealitate birtualeko jokoetan ardaztu dira. Genero guztietako lanak bildu dituzte jokalariek Play Store bidez eskuratzeko. Hemen doa jokoen zerrenda:\nIkus daitekeenez, benetan joko esanguratsuak batu dituzte. Abzu, The Witness, Enter the Gungeon edota Subnautica bezalako lanek kritika zein jokalarien artean arrakasta nabarmena lortu dute, beraz oraindik hauetara jokatzeko aukera izan ez dutenek galdu ezin dituzten lanei buruz hitz egiten ari gara.\nHamar bideo-joko hauek bihar 04:00etatik aurrera hasita apirilaren 23ko 05:00ak arte doan gehitu ahalko dira PlayStationeko jokoen liburutegira.\nDena den, aipatutakoak ez dira Play at Homekin oparituko dituzten bideo-joko bakarrak izango. Apirilaren 20tik maiatzaren 15era arte Guerrila Gamesek garatutako Horizon Zero Dawn: Complete Edition bikaina banatuko dute dohainik.\nAre doako joko gehiago ikusiko dituzte jokalariek: Jim Ryan PlayStationeko buruak adierazi zuenez ekainera arte luzatuko dute egitasmoa, beraz are ezusteko gehiago egongo dira.


EUSKAL GORRAK FEDERAZIOAK SAREEN SAREAREKIN BAT EGIN DU\nAzken erakunde horren sarrerarekin, dagoeneko 16 dira Sareen Sarean bildutako Euskadiko sareak\nSareen Sarearen Batzar Nagusiak Euskal Gorrak-en sarrera onartu du urriaren 21ean.\nErakunde horrek EAEko pertsona gorren elkarteak ordezkatzen ditu. Haren lana da lurralde osoko gorrei gutxieneko zerbitzu-maila bat bermatzea..\nAzken erakunde horren sarrerarekin, dagoeneko 16 dira Sareen Sarean bildutako Euskadiko sareak.\nEuskal Gorrak-en sarrerak Euskadiko Hirugarren Sektore Soziala indartu eta handitu egin du.\nAitor Bedialauneta, Euskal Gorrak elkarteko presidentea Euskadiko pertsona gorren erakundeak ordezkatuko ditu Sareen Sarean.\nPertsona Gorren Elkarteen Euskal Federazioa, Euskal Gorrak, bazkide berri gisa sartu da Sareen Sarearen azken Batzar Nagusian.\nSareen Sarearen Batzar Nagusiak Euskal Gorrak-en sarrera onartu du urriaren 21ean. Hortaz, Euskadiko Hirugarren Sektore Sozialeko sareen sareak pertsona gorren kolektiboa batu du elkartean dauden gainerako esparruetara: garapenerako lankidetza, gizarteratzea, adinekoak, desgaitasuna, familia ugariak, aisialdi sozio-hezitzailea gazteekin eta haurrekin, eta ekonomia soziala eta solidarioa, besteak beste. Azken erakunde horren sarrerarekin, dagoeneko 16 dira Sareen Sarean bildutako Euskadiko sareak.\nPertsona Gorren Elkarteen Euskal Federazioa, Euskal Gorrak, 1980an sortutako irabazi-asmorik gabeko erakundea da. Erakundeak EAEko Pertsona Gorren Elkarte guztiak ordezkatzen eta koordinatzen ditu, eta autonomia erkidegoko pertsona gorrei gutxieneko zerbitzu-maila bermatzea du helburu. Hori guztia, euren erabateko gizarteratzea eta partaidetza lortzeko, pertsona gorren elkarte-mugimendua defendatuz eta sustatuz.\nAitor Bedialauneta, Euskal Gorrak elkarteko presidentea Euskadiko pertsona gorren erakundeak ordezkatuko ditu Sareen Sarean. "40 urte bete ditugun urte honetan, zalantzarik gabe, oso une garrantzitsua da pertsona gorren kolektiboa Sareen Sarean sartzeko. Euskadiko Hirugarren Sektore Sozialeko sareen sarean egoteak aberastu egiten gaitu, eta bertan dauden gainerako esparruekin elkarlanean aritzeko aukera ematen digu ", azaldu du Bedialaunetak Euskal Gorrak elkartearen sarrera batzarrean onartu ostean.


topic_facet:"Sistema elektrikoak, pneumatikoak eta hidraulikoak (Modulua - LOE)" topic_facet:"Fabrikazio mekanikoko diseinua (Heziketa Zikloa - LOE). Goi maila" topic_facet:"Fabrikazio mekanikoa (Lanbide Arloa - LOE)" topic_facet:"Elektronika industrialeko tresneriaren mantentzelanak (Modulua - LOE)" author_facet:"García García, Maria Pilar"\nProposatutako gaia: Sistema elektrikoak, pneumatikoak eta hidraulikoak (Modulua - LOE) Proposatutako gaia: Fabrikazio mekanikoko diseinua (Heziketa Zikloa - LOE). Goi maila Proposatutako gaia: Fabrikazio mekanikoa (Lanbide Arloa - LOE) Proposatutako gaia: Elektronika industrialeko tresneriaren mantentzelanak (Modulua - LOE) Egilea: García García, Maria Pilar\n1 Automatismo elektrikoak, pneumatikoak eta hidraulikoak 1 Automatizazio industrialeko sistemen integrazioa (Modulua - LOE) 1 Automatizazioa eta robotika industriala (Heziketa Zikloa - LOE). Goi maila 1 Ekipamendu eta instalazio termikoak (Modulua - LOE) 1 Elektrizitatea eta automatismo elektrikoak (Modulua - LOE) 1 Elektrizitatea eta elektronika (Lanbide Arloa - LOE) Gehiago ... Elektronika industrialeko tresneriaren mantentzelanak (Modulua - LOE) Fabrikazio mekanikoa (Lanbide Arloa - LOE) Fabrikazio mekanikoko diseinua (Heziketa Zikloa - LOE). Goi maila 1 Fabrikazio mekanikoko produkzioaren programazioa (Heziketa Zikloa - LOE). Goi maila 1 Fabrikazio mekanikoko sistema automatikoen programazioa (CAM) (Modulua - LOE) 1 Fabrikazioaren automatizazioa (Modulua - LOE) 1 Industria-automatismoak (Modulua - LOE) 1 Instalazio elektriko eta automatikoak (Heziketa Zikloa - LOE). Erdi maila 1 Instalazioa elektrikoak eta automatismoak 1 Instalazioa eta mantenimendua (Lanbide Arloa - LOE) 1 Lanbide Heziketa 1 Mantentze-lan elektromekanikoa (Heziketa Zikloa - LOE). Erdi maila 1 Mantentze-lan elektronikoa (Heziketa Zikloa - LOE). Goi maila 1 Mekanizazioa (Heziketa Zikloa - LOE). Erdi maila 1 Mekatronika industriala (Heziketa Zikloa - LOE). Goi maila 1 Sistema automatizatuak (Modulua - LOE) 1 Sistema elektrikoak eta automatikoak (Modulua - LOE) 1 Sistema elektrikoak eta elektronikoak (Modulua - LOE) Sistema elektrikoak, pneumatikoak eta hidraulikoak (Modulua - LOE) 1 Sistema elektroteknikoak eta automatizatuak (Heziketa Zikloa - LOE). Goi maila 1 Sistema eta zirkuitu elektrikoak (Modulua - LOE) Guztiak ikusi ... gutxiago ...


NOLA EGIAZTATU MIKROFONOA ENTZUNGAILUETAN WINDOWS 7AN - WINDOWS - 2019\nNola egiaztatu mikrofonoa entzungailuetan Windows 7an\nFL Studio-n remix bat sortzeko oinarrizko printzipioak\nLehenik eta behin, plan bat lortu beharko zenuke, jarraituz, berriztapena sor dezakezu sekuentziarekin, akatsik gabe, eta horrek prozesua azkartu eta erraztuko du. Urrats bakoitza urratsez urrats deskribatuko dugu eta azalpenekin deskribatuko ditugu, beraz, errazagoa izango da zure propioa remix propioa idazteko.\nPista hautatzea eta bere atal indibiduala bilatzeko\nProzesu osoa nahastu nahi duzun abestia edo melodia aurkitzeko hasten da. Arazorik izango da pista guztiekin lan egitea eta askotan oso zaila da ahotsak eta bestelako zatiak bereiztea. Hori dela eta, onena da bilaketa-aukera remix pack jotzea. Hauek osatzen dute konposizioaren zatiak, esaterako, ahotsak, danborrak, instrumentalak. Behar duzun lekua aurkitu ahal izango duzu. Horietako bat Remixpacks.ru da, non musika genero gehienen multzoak biltzen diren.\nAukeratu zeure burua eraikitzeko egokia, deskargatu eta jarraitu hurrengo urratsera.\nDeskargatu Remix Pack\nGehitu zure efektuak\nHurrengo urratsa, oro har, remix argazkia ateratzea da. Zure irudimenaren menpe dago. Pista estiloa, erritmoa eta orokorra. Guztia zure esku dago. Ez ezazu bideo edo artikulu adibide zehatzetara atxikitzen, baina esperimentatu, nahi duzun moduan egin eta gero emaitza pozgarria izango zara. Ikus dezagun remix bat sortzeko oinarrizko urrats honetan kontuan hartu beharreko zenbait puntu.\nHautatu konposizioaren denbora. Pista oso bat aukeratu behar duzu pista osorako, beraz, holistikoa soinatzeko. Genero bakoitzerako bere erritmo berezia hautatzen da. Ahotsaren zatiak edo beste atal batzuek zure bateriarekin bat ez datozela ohartuko bazenu, adibidez, hau azkar zuzendu daiteke. Horretarako, jarri pistak erreprodukzio zerrendan eta aktibatu "Tarte".\nPista luzatzerakoan, erritmoa gutxitu egingo da eta konprimitutakoa handitu egingo da. Horrela, beste pista baten araberako pista zehatz bat egoki dezakezu.\nZure melodia propioa idaztea. Sarritan, nahasketak sortzeko, jatorrizko konposizioan egiten den melodia bera erabiltzen dute, Studio Studio FL programa erabiliz beste instrumentu batean soilik errepikatzen dira. Hori egin nahi baduzu, hainbat musika-tresnen laginen liburutegiak dituzten VST pluginak erabil ditzakezu. Sintetizadore eta konpiladorerik ezagunenak kontuan hartu daitezke: Harmor, Kontakt 5, Nexus eta beste asko.\nIkusi ere: FL Studio-ren VST pluginak\nNahi duzun tresna edo lagina hautatu besterik ez duzu egin behar "Piano roll" eta idatzi zeure melodia.\nBaxu eta danbor lineak egitea. Ia ez dago konposizio modernoik pieza horietarik gabe. Danborra lerro bat sor dezakezu hainbat modutan: erreprodukzio-zerrendan, piano-erroilean, edo kanaletako rack batean, hau da, modurik errazena. Bakarrik sartu eta Kick, Snare, Clap, HiHat eta beste furgoneta batzuk aukeratu behar dituzu, zure irudimena eta musika generoaren arabera. Ondoren, zure bit propioa sortu dezakezu.\nBaxuaren lineari dagokionez. Hemen melodiarena bezalakoa da. Sintetizadorea edo rompler bat erabil dezakezu, lagina egokia hautatu eta piano baxuko baxu-pista sortu.\nRemix-en indibidualeko pista guztiak dituzula orain osotasunean konbinatu behar dituzu, produktu osoa osatzeko. Etapa honetan, efektu eta iragazki ezberdinak aplikatu beharko dituzu konposizioaren pasarte bakoitzari, beraz, osotasun osoa bezala soinatuko da.\nPista eta tresna bakoitzaren banaketa batetik bestera nahasteko kanal batera murriztea beharrezkoa da. Kontuan izan danbor-zatiak hainbat instrumentu eta laginak izan ditzakeela, beraz, bertan instrumentu bakoitzak nahasketa kanal bereizi batean jarri behar du.\nZure konposizioko elementu bakoitza prozesatu ondoren, azken fasera jarraitu behar duzu - masterizazioa.\nKalitate handiko soinua lortzeko, dagoeneko jasotako materiala prozesatu beharra dago. Prozesu honetan zehar, hala nola, konpresorea, berdinketa bat eta mugatzaile bat aprobetxatu beharko duzu.\nArreta berezia eman behar zaio automatizazioari, hain zuzen ere, horregatik, tresna jakin bateko soinua pistaren zati jakin batean kentzeko edo, azkenean, arintzea ahalbidetzen duzulako, denbora eta ahalegina ariketa garestia da.\nGehiago irakurri: FL Studio-n grabatzea eta masterizatzea\nUne honetan, remix bat sortzeko prozesua amaitu da. Zure proiektua zure formatu egokian gorde dezakezu eta sarera igo edo lagun entzuteko eman dezakezu. Gauza nagusia - ez jarraitu ereduak, baina erabili zeure irudimena eta esperimentua, gero produktu berezia eta ona lortzen duzu.


Bihotzez ongi etorria Xie Yu'an, Henan CPPCC-ko presidenteordea gure enpresa bisitatzera eta orientaziorako\nUrriaren 20ko goizean, Xie Yu'an, Txinako Herri Politikako Aholku Batzordeko Henan Probintziako Batzordearen lehendakariordea, Zhu Dongya, Shangqiuko Udal Politikako Aholku Batzarreko lehendakariordea, Yucheng County Alderdi Batzordeko idazkaria eta Wu lagun ditu. Dongmei, Konderriko Politika Kontseiluaren Konferentziako presidenteak, CPPCC-ko kide batzuk zuzendu zituen gure lana ikertzera eta gidatzera. Yang Qian jaunak, Zhurun Taldeko lehendakariak, eta Qiao Hongtao jaunak, enpresako zuzendari nagusiak, lagun egin zuten eta agur beroak eta bihotzez eskerrak eman zizkieten buruzagiei, etorri ziren eta zaindu izanagatik.\nTaldeko lehendakari Yang Qian-ek ikerketa taldearekin batera egin zuen eta gure enpresako garagardotegi tailerra, betetze tailerra eta artisau garagardo ekipoen erakusketa aretoa ikuskatu zituen, baita artisau garagardoaren tresneria eta mortero ekipamendua ekoizteko tailerra ere. Konpainiaren negozioen garapena, lantegi eraldaketa adimentsua, ikerketa eta garapen berritzailea eta taldearen etorkizuneko garapen planaren berri ere eman zituen.\nProzesuaren inguruan, Xie presidenteak, Txinako Herri Politikako Aholku Batzordeko Batzorde Probintziako presidenteordeak, Yang jaunaren txostena zehatz-mehatz entzun zuen eta gure produktu nagusien egungo egoerari buruz galdetu zion (lehortzeko nahaste morteroko ekipoak, artisau garagardoaren tresneria, inteligentzia gidaririk gabeko garbigailua). Xie presidenteak gure negozioaren filosofia eta garapen plana erabat onartu du eta oso goretsi du gure konpainia goraipatu lehorreko silo mugikorreko lehorreko estatuko estatuko estatuko partaide bakarra dela. Ikerketa taldeak gure produkzio ekipamendu aurreratuaren, I + G taldeko eta garagardo adimendunen ekipamenduaren baiezkoa adierazi zuen.\nAzkenik, Yang presidenteak eskerrak adierazi dizkio Xie presidenteari, gure enpresarentzako kezka eta laguntzarengatik. Gure konpainiak gogorrago eta hobeto lan egingo du, gizarte osoari mesede egingo dio adimen artifizial txiki eta ederrarekin, eta "Txinako Ametsa" gauzatzen ahaleginduko da


Alemaniako gobernuak debekatu egin du eraikin federaletan eta garraio publikoan erretzea | Consumer\nAlemaniako gobernuak debekatu egin du eraikin federaletan eta garraio publikoan erretzea\nAlemaniako 16 estatuek erabaki ahal izango dute jatetxe eta pubetan murrizketak handitzen dituzten\nAtzo Alemaniako Gobernuak onartutako lege-proposamen batek eraikin guztietan eta garraio publikoan erretzea debekatuko du. Gainera, irekita uzten du jatetxe eta pubetan murrizketak zabaltzeko aukera, eta erabaki hori herrialdea osatzen duten estatuek hartu beharko dute.\nArauak, oraindik ere Legebiltzarrak onartu beharrekoak, irailean jarri beharko lirateke indarrean, Alemaniako Gobernuaren asmoen arabera. Trenek, autobusek, taxiek, hegazkinek eta transbordadoreek debeku hori betearazi beharko dute. Bestalde, gaur egun erretzeko eskatzen diren 16 urteen aurrean, legeak 18 urte beteko ditu. Lege berriak erakusten du Alemania serio hartzen ari dela erretzaile pasibo deiturikoen arriskua, Osasun ministro Ulla Schmidtek eta Kontsumo ministro Horst Seehoferrek ziurtatu zutenez.\nTabakoarekin zerikusia duten gaixotasunek urtero 140.000 alemanen heriotza eragiten duten arren, Gobernuak erabaki du debeku federala ez ezartzea taberna eta kafetegietan. Horri dagokionez, gogoratu behar da Gobernuak 15.000 milioi euro inguru biltzen dituela urtean tabakoaren zergetan. Aisiarako leku horiei buruzko erabakia Alemaniako 16 estatuek hartu dute, ostiralean erabaki baitzuten ikastetxe eta ospitaleetan tabakoa debekatzea.\nalemania fumar-eu prohibiciones-eu


Talibanek su-eten iraunkorra iragarri dute Swat-en, akordioa sinatu ondoren - GARA\nTalibanek su-eten iraunkorra iragarri dute Swat-en, akordioa sinatu ondoren\nPakistango Gobernuak exijitu bezala, Swat bailarako talibanek su-eten iraunkorra iragarri dute, bertako lege bakarra lege islamikoa («sharia») izatea lortu ondoren. Washingtonek ez du bere haserrea ezkutatu eta akordioa oztopatzen ahaleginduko da. Nola edo hala.\nPakistango talibanek su-eten iraunkorra iragarri dute Swat bailaran, Gobernuarekin akordioa lortu ostean.\nJoan den astean Islamabadeko Gobernuko ordezkariek eta talibanek sinatu zuten akordioaren arabera, sharia-k (lege islamiarrak) aginduko du Himalaiako eskualde honetan. Mendebaldeak eta Ameriketako Estatu Batuek eta, batez ere, NATOk ez dute begi onez hartu akordio hori, alderdi islamisten sendotzea ekarriko duelakoan.\nPresio horiek ekidin nahian, Pakistango Gobernuak su-eten iraunkorra exijitu zien talibanei akordioa babesteko.\nSwat bailara Islamabadetik 120 kilometrora dago, ipar-mendebaldean, eta gune turistiko garrantzitsua izan zen 2007ko udazkenera arte. Garai hartan, Maulana Fazlullah agintariaren gidaritzapean eskualdearen jaun ta jabe bilakatu zen taliban talde bat, eta hasiera-hasieratik shari-a ezartzeko kanpaina egin zuen. Pakistango Armadak ez du eskualdea berreskuratzea lortu, hainbat eraso egin baditu ere.\nBilkura egin ostean iragarri dute su-eten iraunkorra talibanek. «Shura gaur bertan bildu da Maulana Fazlullah-ren gidaritzapean eta erabakia hartu du», azaldu du bertako talibanen eledun Muslim Jan-ek.\nPresoak askatuko dituzte\nSu-etena iragartzeaz gain, preso dituzten soldadu eta poliziak aske utziko dituztela ere adierazi dute talibanek. «Gaur bertan lau paramilitar askatu ditugu eta datozen egunetan horixe bera egingo dugu gainerako presoekin, gure borondate onaren seinale», jakinarazi du Janek.\nPakistango Armadak ere Swat bailara erasotzeari utzi diola eta su-etena errespetatuko duela iragarri du Athar Abbas jeneralak. «Zin egiten dut ez dugula eraso gehiago egingo», esan du.\nBertako Gobernua ere baikor azaldu da akordioarekin. «Pozarren hartzen dugu su-eten iraunkorraren iragarpena, eta benetako bakeari bidea irekitzen diolakoan gaude», azaldu du Syed Mohammad Javed arduradun politikoak.\nBere Gobernuak bertako agintari erlijioso batekin, Soofi Muhammadekin, akordio bat adostu zuen hilaren 16an. Akordioaren arabera, auzitegi islamikoak izango dira epaile bakarrak eskualde osoan. Talibanek bere egin zuten akordioa.\nAzken urteotan gogor salatu izan dituzte AEBek antzeko saiakerak. Izan ere, Islamabadek horrelako akordioak sinatu izan ditu Afganistanekin muga egiten duten tribuen eskualde tribalen agintariekin. Swaten bertan antzeko akordioa iragarri zuten bi aldeek iaz, baina ez zen indarrean jarri.\nNATOk Afganistango hegoaldean dituen lau soldadu hil ditu erresistentziak segada batean. Urtea hasiz geroztik, 43 dira herrialde honetan hildakoak. Bitartean, azken orduetan 16 gerrillari hil dituztela jakinarazi dute mendebaldeko indarrek.


Tomate landarearen zainketari buruzko tailerra astelehenean Elgetako baratze parkean - Elgeta - Goiena.eus\nLarraitz Zeberio Lekuona 2017-05-05 09:00\nErabiltzaileak, eguaztenean, Elgetako baratze parkean.\nHerritar guztiei zabalik, ordu eta erdiko iraupena izango du saioak eta zainketa ekologikoa izango du oinarri.\nBadator tomate-landareak zaintzeko urte sasoi eta Elgetako Udalarekin elkarlanean ordu eta erdiko tailer praktikoa eskainiko du Baratze Parke Sareak. Astelehenerako, maiatzak 8, iragarri dute. Elgetako baratze parkean egingo dute, 18:00etan hasita.\nTailerra elgetar guztiei dago zabalik eta doan da. Herrian aurretik ere ezagunak diren Aitziber Sarobek eta Mitxel Igarataundik gidatuko dute saioa. "Oraintxe dator tomate-landareak zaintzeko sasoia", azaldu du Kutxa Ekoguneko Landa garapen jasangarriaren arduradun Amalia Virtok. "Tailer praktikoa izango da. Landareak eramango ditugu, landatu egingo ditugu, ikusiko dugu nola kimatu behar diren eta baita ere nola ureztatu behar diren...".\nTomate-landarearen hainbat barietate banatuko dituztela ere jakinarazi du Virtok. "Elgetako baratze parkean egin nahi dugu tailerra. Erakutsi beharrekoak pantaila batean ikusi beharrean bertatik bertara erakustea da asmoa. Hori bai, eguraldi oso txarra egingo balu udaletxeko osoko bilkuren aretora mugituko genuke saioa".\nVirtok dio tomate-landarearen zainketaren inguruan beti sortzen direla galdera ugari: "Horiek ere argitzen saiatuko gara, noski. Landareen artean utzi behar den distantzia dela, izozteak direla, sor daitezkeen arazoak direla... ".\nElgetak, bestalde, bere kokapena dela-eta baditu baratze lanetarako kontuan hartzea komeni diren zenbait ezaugarri. "Komeni izaten da, esaterako, landaketa berandutzea azken orduko izozteren bat ez harrapatzeko. Saiatuko gara galdera horiek ere erantzuten", dio Virtok.


Ikastoletatik hasi, eta haietatik hedatu behar da "VISA IKASTOLAK" | Aldizkaria\nIKASTOLA 215 > iritziak > Ikastoletatik hasi, eta haietatik hedatu behar da "VISA IKASTOLAK"\nIkastoletatik hasi, eta haietatik hedatu behar da "VISA IKASTOLAK"\nIkastolen Elkartasun Txartela\nBultzada berria egitasmoari.\nIÑAKI ZUBELDIArekin elkarrizketa.\nVisa Ikastolak egitasmoa negoziatu eta martxan jartzeko ardura hartu zuen Iñaki Zubeldiak, 1997an. Orereta Ikastolako zuzendaria zen orduan, eta Partaideren izenean aritu zen Lankide Aurrezkiarekin proiektua aurrera ateratzeko eginkizunean.\nNola heldu zenioten Visa Ikastolak egitasmoari?\nPartaiden Eraketa taldea-edo osatu zen hainbat gai jorratzeko, eta ikastoletako zenbait zuzendariri deitzen ziguten: kontzertazioak eta matrikulazioak lotzea, maileguak birnegoziatzea, finantzaketa iturriak irekitzea… gai potoloak izaten genituen. Niri egokitu zitzaidan, berriz, Visa Ikastolak egitasmoari heldu eta aurrera ateratzea.\nLan orduetatik kanpoko lan asko?\nOrduan halabeharrez egin behar ziren ordu estrak, boluntario lanak … Beraz, matrikulazioa bultzatu, emaitza onak lortu, lanpostuei eutsi, maileguak ordaindu eta beste hainbat gauza egin ostean, ordu gehiago dedikatu behar nire kasuan Visa Ikastolak egitasmoari eta beste batzuei beste gai batzuei. Zailtasun asko genituen, baina emaitzak ere lortu genituen.\nOrain bultzada berri bat eman nahi zaio Visa Ikastolak egitasmoari. Zer deritzozu asmo horri?\nEntzun nuenean udazkenean Visa Ikastolak biziberritzeko kanpaina bat hastera zihoala esan nuen: ‘Kontxo, egia da, gure Visa ikastolak behar du astindu bat’. Izan ere azken aldian ikusten nuen itzali samartua zegoela. Visa Ikastolak duen potentzialitatea aintzat hartuta, uste dut, ez dela behar adina aprobetxatu. Ikastolek duten egitura eta sare handi hori baliatuz, benetako etekina ateratzeko aukera aprobetxatu beharra dago.\nZiur naiz, kanpaina txukun batekin Visa Ikastolak gora egingo duela. Gurasoen artean %80ra iristea ez litzateke batere harritzekoa izango. Baina era berean inplikatu behar dira langileak, irakasle eta ez irakasleak, eta zuzendaritzak eta artezkaritzak. Alegia,ikastoletatik hasi behar da, eta gero hedatu behar da gizartera.\nErabiltzaileari sosik kostatu gabe ikastolek dirua jasotzen dute. Laguntza emateko balio handiko tresna da Visa Ikastolak.\nZenbat erakundek dute Visa? Oso gutxik. Guk badugu, eta hori gauza handia da, eta ia hogei urtera doa badaukagula. Gainera, orain beste kutxa edo banku batzuen bitartez ere lor daiteke Visa Ikastolak. Alegia, hautsi da entitate bakar batean egin behar hori. Visa Ikastolak garatu egin da, errazagoa da lortzeko. Orain eskuratu eta erabili egin behar da.\nIkastolen Elkarteari LAGUNTZA\nTxartel bitartekari honi esker, amestu ere ezin ziren hainbat ikastola aurrera ateratzen lagundu dira, larrialditatik ateratzen lagundu, izan Iparraldekoak, Nafarroakoak edo EAEkoak.\nLABORAL Kutxak eta Ikastolen Elkarteak 1997an sortu zuten VISA IKASTOLAK “affinity txartela”, ikastola taldeari laguntzeko helburuarekin. Urte guzti hauetan milaka txartel kontratatu dira, Ikastolen taldearen mesederako.\nZER DA VISA IKASTOLAK?\nIkastolen Elkartasun txartela da, ikastolak laguntzeko tresna baliotsua.\nBeste edozein kreditu txartel bezala erabiltzen da: edozein komertziotan erosketak ordaintzeko, kutxazainetan dirua ateratzeko…\nErabilgarritasun horietaz gain, VISA IKASTOLAK txartelak badauzka abantaila gehiago ere, gainontzeko txartelek ez dituztenak. Izan ere, kontratatzen den txartel bakoitzeko LABORAL Kutxak urtero diru kopuru bat ordaintzen dio Ikastolen Elkarteari, bai kuotari dagokion portzentaje bat, baita egindako eragiketa guztien ehuneko bat ere.\nZuretzat ahalegin handirik suposatuko ez duen txartel hau erabiliz, Ikastolen Elkarteak urtero laguntza garrantzitsua lortuko du.\nKreditu txartel arrunt batengatik ordaintzen duzun beste ordainduko duzu zuk, baina\nVISA IKASTOLAK erabiltzen duzun bakoitzean Ikastolen Elkartearen mesederako izango da.\nEdonork eskura dezake VISA IKASTOLAK txartela, nahiz eta LABORAL Kutxan konturik ez izan, eta ohikoa duen entitateko kontura helbidera dezake.\nHileko kreditu txartela da, eta VISA CLASICA txartelaren prestazio berdinak ditu; baina haren bidez, LABORAL Kutxak ikastolei eta euskarari laguntzen die.\nLaguntza honela gauzatzen da:\n• Titularraren txartel bakoitzeko: 2,5 euro; (eta onuradunaren txartel bakoitzeko, 1 euro).\n• Txartelarekin egindako erosketekin sortutako diru sarreren: %20.\nMundu zabaleko 12.000.000 saltoki baino gehiagotan eros daiteke sinadura hutsaren bidez. Mundu zabalean sakabanatutako 200.000 kutxazain automatikotan dirua atera daiteke, eguneko 24 orduetan.\nKONTRATA EZAZU ORAIN, ETA LEHEN URTEKO KUOTA DOAN LORTU!\nTitularraren txartelaren kuota, gainerako urteetan > > > > 25€\nOnuradunaren txartelaren kuota, gainerako urteetan > >> >> 15€\nAnima zaitez, eta hurbildu LABORAL Kutxako edozein bulegotara, informazio gehiago eskatzera.\nEta jadanik VISA IKASTOLAK txartela badaukazu, gogoratu erabiltzen duzun bakoitzean Ikastolen Elkarteari laguntzen diozula.\n¿Qué es VISA IKASTOLAK?\nEs la tarjeta Solidaria que tiene LABORAL Kutxa con Ikastolen Elkartea; una herramienta muy importante para ayudar a las Ikastolas.\nSe utiliza como cualquier otra tarjeta de crédito: sirve para pagar tus compras en comercios, sacar dinero en cajeros…\nSe trata de una tarjeta de crédito mensual con las mismas prestaciones que la VISA CLASICA, pero en este caso, colaboras, con parte de las comisiones, en los proyectos de Ikastolen Elkartea.\nTe permite realizar compras en más de 12.000.000 de establecimientos, y obtener dinero en efectivo en más de 200.000 cajeros automáticos de todo el mundo, las 24 horas del día.\nLa colaboración de LABORAL Kutxa:\nDonando 2,5 euros por cada tarjeta de titular, 1 euro por cada tarjeta de beneficiario, y un porcentaje de las compras realizadas.


Udan euskara ikasten jarraitu nahi duzu? Legazpi6-n aukera ezberdinak eskaintzen dizkizugu.\nUrtero bezala, hilabeteko ikastaro trinkoak dauzkagu, egunean 2,3,4,5 ordukoak, astelehenetik ostiralera. Ikastaro hauek uztaila, abuztua eta irailean eskaintzen ditugu. Baina, aurten, ikastaro trinkoez gain, berrikuntza bat daukagu: Legazpi6 atelierrak. Asteko egun bakoitzerako jarduera ezberdinak antolatu ditugu:\nAsteartea: zalantzak argitu\nAsteazkena: bisita gidatuak\nOsteguna: liburu irakurketak\nAtelierrak eguneko eskaintzak dira, bakoitzak nahi duen “paketea” sor dezake ( adb: astelehenak, astelehenak + ostegunak, astearteak... )\nHurbildu euskaltegiko bulegora eta jaso informazioa!\nMartxan da udako ikastaroetarako matrikula! Aurten, Legazpi6 euskaltegian berrikuntzak dauzkagu.\nUdako ohiko ikastaro trinkoez gain, atelier bereziak eskainiko ditugu; hau da, astean behin, bitan edo nahi denean euskaltegira hurbildu eta nahi den arloa jorratzeko aukera izango duzue: mintzamena, zalantzak argitzea, bisita gidatuak, liburuen irakurketak…\nAnima zaitezte, euskara ikasten jarraitzeko aukera ezberdin asko dauzkagu-eta!\nInformazio osoagoa euskaltegiko bulegoan eskatu dezakezue.\nOstegun honetan, ekainak 11, argitaratuko dira HABEko idazmeneko emaitzak. Beti bezala, HABEren webguneko ikasleen sarbidean kontsulta dezakezua zuen emaitza.\nGainditu baduzue, hauek izango dira mintzamen probetarako egunak (ordua bakoitzak kontsultatu behar du bere sarbidean):\n1.eta 2. mailak: Ekainaren 18, 19 eta 20an\n3. maila: Ekainaren 26 eta 27an\n4. maila: Ekainaren 27an\nGipuzkoako euskaltegiek eta barnetegiek udako ikastaroetarako matrikulazio epea ireki dute, Uda honetan zatoz zen egitera lelopean. Aurkezpenean esan bezala, “Neguan ikasteko aukerarik ez dutenentzat garai aproposa da. Udaz gozatzeko beste era bat eta ikasle prozesuan bultzada emateko aukera bat da”.\nIaz, 1.400 lagunek erabaki zuten Gipuzkoan udan euskara ikastea. Ikastaro hauekin euskara eta euskal kulturan murgiltzeaz gain, azterketak prestatzeko edota tituluak ateratzeko baliagarriak direla gogorarazi dute.\nGure euskaltegian ere izango duzue horretarako aukera. Eman izena Legazpi6 euskaltegiko bulegoan!\nETA HAU, ZERGATIK EZ EUSKARAZ?\nAste honetan 13 herritan martxan jarri den sentsibilizazio kanpaina da; eta herri horietako bat da Donostia. Hilabetean zehar komertzio eta erakundeen errotulazio eta komunikazioak euskaratzeko eskaria egingo da. Horretarako, euskaltzaleen elkarteetako bazkideak bihurtuko dira kanpainaren protagonista eta eragileak.\nAurrerapausoak eman badira ere, euskarak paisaia linguistikoan nahi baino presentzia eskasagoa dauka. Asko dira, oraindik ere, erdara hutsean errotulatzen duten komertzio, taberna, elkarte edo erakunde publikoak. Horri aurre egiteko diseinatu da kanpaina, eta 4 urrats izango ditu:\n1.- Boluntarioek eta hau zergatik ez euskaraz? leloa duten pegatinak jarriko dituzte herrian aurkitzen dituzten erdara hutsezko errotulu eta karteletan. Errotuluei argazkia atera eta twitter zein instagram sare sozialak erabiliz edo kanpainarako sortuko den webgunera bidaliz (http://euskaraz.365egun.eus) argazkiak partekatuko dituzte, herria eta errotuluaren edo kartelaren jabea (komertzioa, elkartea, taberna, erakundea) identifikatuz.\n2.- Partekatutako argazki guztiak aipatutako webgunean jarriko dira ikusgai.\n3.- Euskaltzaleen elkartetik erdarazko errotuluak dituztenei gutuna bidaliko zaie, beren euskarri guztietan euskara erabili dezatela eskatuz eta horretarako laguntza eta aholkularitza eskainiz.\n4.- Jasotako informazio eta testigantza guztiak Hizkuntza Eskubideen Behatokiaren eta Elebideren esku jarriko ditu Euskaltzaleen Topaguneak.\nBisita ezazue webgunea!\nMINTZA EGUNA BERAN\nLarunbata honetan, maiatzaren 30ean, ospatuko da aurtengo Mintza Eguna. Aurten, Beran ospatuko da. Edizio berezia izango da, Euskal Herriko mintzalagunen jaiak 10 edizio beteko baititu aurten.\nEgun osoko egitarau interesgarria antolatu dute, ongi etorria, ibilbide gidatua, bazkaria, dantzaldia… Ikusi hemen egitarau osoa. Euskal Herri osoko mintzalagunak ezagutzeko aukera paragabea izan daiteke, eta egun pasa ederra egin daiteke euskaraz!\nGaur, maiatzak 26, da bazkari eta autobuserako izena emateko azken eguna. Goizeko 10:00etan aterako da autobusa Amara Plaza Hoteletik. Izena emateko 28 euroko diru sarrera egin behar da, Bageraren webgunean duzue informazio gehiago.\nLarunbatean Berara gerturatuta ere, giro ezinhobea topatuko duzue, ziur!\nDatorren asteazkenerako, maiatzak 27, ikasturte amaierako txangoa antolatu dugu. Aurten Eibarrera joango gara.\nBertan armagintza-museoa bisitatuko dugu, eta, ondoren, Arraten bazkalduko dugu.\nGoizeko 9:30ean aterako gara Donostiatik eta 18:00ak alderako itzuliko gara. Txangoaren prezioa 50 euro ingurukoa izango da.\nNahi izanez gero, astelehena baino lehen eman behar da izena euskaltegiko bulegoan.\nEGA AHOZKO PROBAK\nAste honetan adi EGA azterketa egiten ari zaretenok. Asteburu honetan hasiko dira ahozko probak.\nGipuzkoan bi txanda egingo dira: maiatzaren 22 eta 23an, eta maiatzaren 29 eta 30ean. Zure txanda eta gela kontsultatzeko sakatu hemen.\nAntolatzaileek gogorarazi dute entzutezko ulermena egiteko beharrezkoa dela: 2 zenbakiko arkatza, borragoma eta zorrozkailua.\nHABE ulermeneko emaitzak eta idazmena\nBihar, maiatzak 13, argitaratuko dira HABEko ulermen proben emaitzak. Ikusteko HABEren webguneko ikasleen sarbidea erabili behar duzue; eta bertan, “azterketak: matrikula eta emaitzak” atalean sartu.\nGainditu baduzue, gogoan izan larunbat honetan bertan egin behar duzuela idazmen proba.\nGipuzkoan EHUren “Barriola Gelategian” egingo dira:\nHABE ULERMEN PROBAK\n2015eko lehenengo deialdian izena eman duzuenok gogoan izan aste honetan egin behar dituzuela entzumeneko eta irakurmeneko probak. Proba hauek euskaltegian bertan egingo dira.\nUlermen proben emaitzak maiatzaren 13an argitaratuko dira HABEren webgunean; eta maiatzaren 16an izango da idazmeneko proba.\nAnimoak eta zorte on denei!\nDonostian euskaratik urrun bizi diren hiritarrak euskarara hurbiltzea, eta hizkuntza ezberdinetako hiritarrak harremanetan jartzea da AUZOKO egitasmoaren helburua.\nEuskara komunikazio eta kohesio hizkuntza izango da eta modu ludiko batez (jolasak, tailerrak, … ) landuko dira hizkuntza eta ezagutzak.\nBi topagune daude:\nOstegunetan Intxaurrondon: Ipar Haizea lokalean (Zarategi pasealekua 65, behea) arratsaldeko 17:30etik 19:00etara.\nOstiraletan Zentroan: Bageraren egoitzan (Hernani kalea 15, behea) arratsaldeko 18:00etatik 19:30era.\nITZULTZAILE BERRIAK PROIEKTUA\nItzultzaile Berriak proiektua jarri dute martxan Donostia 2016k eta Etxepare Institutuak. Nazioarteko hainbat literatur itzultzaileri euskara irakastsiko zaie euskal literatura Europan sustatzeko helburuarekin.\nHorretarako, deialdi publiko bat ireki da, eta guztira nazioarteko zortzi literatur itzultzaile hautatuko dira euskara ikas dezaten. Horietako lauk, euskaraz ezer ere ez dakitenak, Euskal Herrian egonaldi bat egingo dute sei hilabetez eta, gainontzeko lauak, euskararen ezagutza-maila baxu edo ertaindunak, hilabetez egongo dira Euskal Herrian, euren maila hobetze aldera.\nDeialdiak ez du soilik euskara ikastea bultzatuko, baita lanak ekoiztea ere. Horretarako, egonaldi luzea egingo duten lau itzultzaileek diru-laguntza bat jasoko dute euskal literaturako obra bat gaztelania ez den beste hizkuntza batera itzultzeko eta lan hori argitaratuko duen norbait aurkitzeko.\nEskaerak aurkezteko epea maiatzaren 16an amaituko da, eta hemen duzue informazioa.\nHABE GAITASUN PROBAK, 2015EKO LEHENENGO DEIALDIA\nGaur ireki da 2015eko HABEren gaitasun proben lehenengo deialdian parte hartzeko matrikula-epea. HABEko maila egiaztatu nahi duzuenok apirilaren 21a baino lehen egin behar duzue matrikula.\nIzen-ematea internet bidez egin behar da, www.habe.euskadi.eus atarian ikasleen sarbidean klik eginez.\nBaldintzat eta jarraibideak helbide honetan dauzkazue.\nIritsi dira aste santuko oporrak. Bihar, apirilak 1, izango da azken eskola eguna.\nOndoren, deskantsatzeko egun batzuk izango ditugu, eta apirilaren 13an itzuliko gara, indarberrituta.\nDONOSTIA EUSKARAZ BETETZEN\nDonostian abian den “Donostian ere euskaraz” kanpainaren asmoa da euskararen erabilera sustatzea herritarren artean. Herritarrak euskara erabil dezakeen guneak identifikatzen ari da Donostiako Udala.\nKanpainak dioenez, “lehenengo hitza euskaraz egiten duzun bakoitzean, euskaraz aritzeko aukera ematen ari zara”\nLarunbaterako deialdia zabaldu dute: martxoaren 28an, eguerdiko 12:00etan Donostiako Konstituzio plaza “euskaraz bete” nahi dute. Globoak eskutan hartu, eta euskarazko lehen hitza ematera animatu nahi dituzte herritarrak.\nBISITA GIDATUAK ARTIKUTZAN\nLaster hasiko dugu udaberria, mendi irteerak egiteko garai ezinhobea.\nMartxoan hasi eta uztailean bukatuko dira Artikutza inguruak ezagutzeko Donostiako Udalak antolatutako ibilbide ezberdinak. Ibilbideak 4-11km artekoak dira, eta adinaren arabera 0-4 euroko prezioa daukate.\nMendiaz euskaraz gozatzeko aukera ona duzue udaberri honetan!\nIkusi hemen ibilbideen deskribapenak, aholkuak eta bisita gidatuen programa.\nUrtero bezala, ikasle eta irakasleok sagardotegira joango gara bazkaltzera. Aurtengo irteera martxoaren 16rako antolatu dugu.\nBi aukera daude: zuzenean 14:00etan Hernaniko Zelaia Sagardotegian bazkaltzera joan ala 9:30etan abiatuta, Arzak jatetxe paretik, oinez.\nDerrigorrezkoa da bulegoan izena ematea, eta azken eguna martxoaren 13an da (ostirala).\nIn Varietate Concordia proiektua (Donostia 2016) 11 ama-hizkuntza ezberdin dituzten 11 donostiarren bila dabil, hizkuntzen artean ahoskeran oinarritutako hitz-elkarketak bilatzeko.\nGaur egun, Donostian, ehun hizkuntza hitz egiten dira eta azken urteetan biderkatu den hizkuntza-aniztasun hori agerian jartzeko helburuarekin aurkeztu da “In varietate concordia” proiektua ("aniztasunak elkartzen gaitu"), modu ludiko-poetiko batean hirian presente dauden hizkuntza horien artean zubiak eraiki nahi dituen proiektua.\nAdibidez, "su" euskaraz, "chou" ("aza") frantsesez eta "shoe" ("oinetakoa") ingelesez modu oso antzekoan ahoskatzen dira, baina esanahi oso ezberdinak dituzte.\nMartxoaren 10era arte duzue izena emateko epea, Donostia 2016ren webgunean. Hitz-elkarketa bilduma eraikitzeko 11 jokalari hautatuko dira, eta bildumarekin 2016an helburu dibulgatibo eta poetikoarekin erabiliko diren euskarri grafikoak sortuko dira.\nAukeraketarako irizpide nagusia ama-hizkuntza aniztasuna bermatzea izango da; parte-hartzaile bakoitza bere ama hizkuntzaren ordezkari izango da.\nEGA EMAITZAK ETA DATOZEN DATAK\nLarunbatean egin zenuten askok EGAko atariko proba. Bada, ostegunean, otsailak 26, argitaratuko dira behin behineko emaitzak. Noten kontsulta hemen egin daiteke.\nGainditu duzuenoi, zorionak! Eta jarraitu prestatzen, martxoaren 7an izango baituzue proba idatzia. Gainditu ez duzuenok, eta erreklamazioa jarri nahi duzuenok, martxoaren 4ra arte izango duzue horretarako epea (Zuzenean zerbitzuan)\nEGA AZTERKETA LARUNBATEAN\nEGAko atariko probak egingo dira otsailaren 21ean. Abizenen arabera banatu zaio azterketa egin behar duen bakoitzari ordua eta lekua. Hemen duzue zuen gela eta ordua jakiteko aukera. Gipuzkoari dagokionez, EHUko kanpuseko Ignacio Maria Barriola eraikinean egingo dira probak, 08:45etan hasita.\nGogoan izan eraman beharrekoa: 2 zenbakiko arkatza, borragoma, zorrozkailua eta nortasun agiria\nIRAKURKETA KLUB BERRIA\nOtsailaren 19tik Aurrera Irakurketa Klub berri bat bilduko da ostegunetan, sei astez, Koldo Mitxelenan. Topaketa goizeko 10:30etik 11:30era izango da.\nKlub berriaren berezitasuna da “Irakurketa Erraza” formatuko liburuak irakurriko direla, kluba euskara ikasten ari den edo euskaraz irakurtzen ez duen jendeari zuzendua baitago . Helburu nagusia euskaraz irakurtzearen lilura suspertzea da.\nLehen saioan Santiago Bidearen misterioa eleberria irakurriko da; Onintze Goitizen dimanizazio ludiko eta atseginarekin.\n2 orria 6 orritik


Gutxienez 155 lagun hil dira Afganistanen izandako lurrikaran - Mundua - Berria\nGutxienez 155 lagun hil dira Afganistanen izandako lurrikaran\n7,5 graduko lurrikara bat izan da, eta Kabul hiriburutik 250 bat kilometrora izan da epizentroa. New Dhelin ere antzeman dute.\nLurrikaran zaurituetako bat, Mingoran (Pakistan). NAVEED ALI / EFE\nAmeriketako Estatu Batuetako Geologia Zerbitzuak jakinarazi du Richter eskalan 7,5 gradukoa izan dela lurrikara. Hasiera batean, zerbitzu horrek zabaldu du 7,7 gradukoa izan dela lurrikara, baina datua zuzendu du ondoren. Epizentroa Afganistanen kokatu badute ere, Pakistan, India eta Nepalen ere nabaritu dute.\nGutxienez 131 lagun hil dira Pakistan ipar-ekialdean, lurrikararen eraginez. Ehunka dira zauritutakoak. Afganistanen, berriz, 23 dira hildakoak, eta 30 inguru zaurituak. Indian, bi pertsona hil eta beste bi zauritu dira ezbeharrean.


Kombuxa bakterio eta legamien kolonia sinbiotikoekin kontaktuan dauden te-infusioen hartziduratik ateratzen da. Mugaritzen, sukaldeetan ia inoiz erabiltzen ez den hori interesatzen zaigu, hau da, likido hartzituaren gainean hazten dena eta scoby (Symbiotic Colony Of Bacteria and Yeast) edo ama bezala ezagutzen dena.\nHasiera batean, film edo zelulosa fin moduko bat da, baina, pixkanaka, loditu egiten da, gero eta handiagoa bihurtu arte. Gure harridurarako, ia edozeren gainean ugaltzeko gai da: fruta-pure edota urdaiazpiko saldetan esaterako.\n2014az geroztik, osagai bat gehiago izan da gure sukaldean; haren testura eta esploratzeko ematen dizkigun sormen-aukerak interesatzen zitzaizkigun. Baina guretzat ere baziren scoby horren alderdi ezezagunak, eta ezagutza zientifikoa bilatzeko nahiak bultzatuta, ikerkuntza batean murgiltzea erabaki genuen. Horregatik, Basque Culinary Centerrekin eta Bartzelonako Unibertsitatearekin batera, scoby-aren ezaugarri gastronomikoak ezagutzeaz gain, berau osatzen duen komunitate mikrobiologiko hori aztertzen ere hasi ginen. Elkarrekin, kombutxa mak duen bizi-aniztasuna aurkitu dugu, eta osagai berri bati forma eta testuingurua eman diogu.\nInternational Journal of Gastronomy and Food Science aldizkarian argitaratutako artikulua Juan Carlos Arboleya, Paula Torán-Pereg (BCC), Blanca del Noval (BCC), Susana Valenzuela (Bartzelonako Unibertsitatea), Josefina Martínez (Bartzelonako Unibertsitatea), Diego Prado (BCC) eta Ramón Perisé (Mugaritz) idazleek sinatu dute. Hemen irakur dezakezu.


Euskal Trenbide Sareak, Zaratamon dagoen Arkotxako trenbide pasagunea kentzeko lanen lizitazioa deitu du - ETS - Euskal Trenbide Sarea\nEuskal Trenbide Sareak, Zaratamon dagoen Arkotxako trenbide pasagunea kentzeko lanen lizitazioa deitu du\nEusko Jaurlaritzako Ingurumen eta Lurralde Politika Sailaren esku dagoen Euskal Trenbide Sarea (ETS) erakunde publikoak, Zaratamoko Arkotxa auzoan, Bilbo-Donostia trenbide lineako 7/607 kilometro puntuan dagoen Praderako trenbide pasagunea kentzeko lizitazioa deitu du. Lanen gehieneko zenbatekoa 500.000 euro baino pixka bat gehiagokoa izango da, BEZik gabe, eta lanak egiteko epea ez da zortzi hilabete baino gehiagokoa izango.\nTrenbidea gainditzeko aukeratu den modua, goitik joango den oinezkoentzako igarobidea eraikitzea izango da. Igarobide horrek, trenbidearekin paraleloan doan BI-3720 errepidea ere gaindituko du. Horretarako, aurretik fabrikatutako zutabea jarriko da, eta lekuan bertan hormigoiztatuko den taularekin osatuko da. Bertara, mutur bakoitzean egongo diren eskaileren eta igogailuen bitartez helduko da, guztiz erabilerraza izan dadin. Igogailuetarako sarrerek euritik babesteko biserak izango dituzte. 630 kilogramo / 8 pertsona jasotzeko ahalmena izango dute.\nIgarobidea eraikitzeko, beharrezkoa izango da une honetan bertan dagoen semaforoko oinezkoen igarobidea sarbide berriaren inguruetara aldatzea. Halaber, Bizkaibusen egungo geralekua ere lekuz aldatuko da.\nJarduketa hori, trafiko intentsitate handia jasaten duten trenbide pasaguneak pixkanaka kentzen joateko Euskal Trenbide Sareak aurrera daraman politikaren barruan sartzen da.\nTrenbidea gainditzeko aukeratu den modua, goitik joango den oinezkoentzako igarobidea eraikitzea izango da. Igarobide horrek, trenbidearekin paraleloan doan BI-3720 errepidea ere gaindituko du. Horretarako, aurretik fabrikatutako zutabea jarriko da, eta lekuan bertan hormigoiztatuko den taularekin osatuko da. Bertara, mutur bakoitzean egongo diren eskaileren eta igogailuen bitartez helduko da, guztiz erabilerraza izan dadin. Igogailuetarako sarrerek euritik babesteko biserak izango dituzte. 630 kilogramo / 8 pertsona jasotzeko ahalmena izango dute. Igarobidea eraikitzeko, beharrezkoa izango da une honetan bertan dagoen semaforoko oinezkoen igarobidea sarbide berriaren inguruetara aldatzea. Halaber, Bizkaibusen egungo geralekua ere lekuz aldatuko da. Jarduketa hori, trafiko intentsitate handia jasaten duten trenbide pasaguneak pixkanaka kentzen joateko Euskal Trenbide Sareak aurrera daraman politikaren barruan sartzen da.


Euskal AEk hirugarren dirau herrialdeen 2007ko Giza Garapenaren Indizean\nHomeGaiak0Prentsa Oharrak Euskal AEk hirugarren...\nGIZA GARAPENAREN INDIZEA 2007\nEuskal AEk hirugarren dirau herrialdeen 2007ko Giza Garapenaren Indizean (GGI), Islandiaren eta Norvegiaren atzetik, Eustatek landutako datuen arabera. Australia, Kanada, Suedia eta Irlanda agertzen dira ondorengo postuetan. Sierra Leona, Burkina Faso eta Guinea-Bissau agertzen dira azken postuetan. Aipatu aurreneko biak munduko GGIren batez bestekoaren (0,743) erdiaren azpitik daude.\nGiza Garapenaren Indizea Nazio Batuen Garapen Egitarauaren Bulegoak (NBGE) kalkulatzen du 178 herrialdeetarako; herrialde baten lorpenen neurri sinoptiko gisa eratzen da, hiru oinarrizko dimentsiotan: 1- bizitza luze eta osasuntsua: bizi esperantza luzea jaiotzean. 2- ezagupen maila altua: eskolatze tasa gordin konbinatua eta helduen alfabetatze tasa. 3- bizitza maila duina: per capita BPG. Herrialde askoren gaineko informazioa eduki ahal izateko 2005eko indizeko informazioa erabiltzen da.\n2006ko postu berean badago ere, Euskal AEk baditu hobekuntzak indizeko bi adierazleetan: Per capita BPGean 2.830 US$etako hazkundea dago eta 7 hamarren hazkundea eskolatze tasa gordinetan, lehen hezkuntzan, bigarrenean eta unibertsitatekoan. Tasa hau eskola litekeen biztanleriaren %98,4 da.\nBizi esperantzak jaiotzean berdin dirau, 80,8 urte; aurretik bakarrik daude Hong Kong (81,9), Islandia (81,5), Suitza (81,3) eta Australia (80,9). Helduen alfabetatzen maila %100etik oso gertu dago; ezin hobetu, beraz.\nArabak jarraitzen du GGI onena izaten; Gipuzkoa ondoren, eta Bizkaia Euskal AEko batez bestekoaren azpitik dago\nArabako puntuazioa 0,975 da; per capita BPG Euskal AEko batez bestekoa baino %19 handiagoa da eta eskolatze tasa konbinatu gordina %100.\nGipuzkoak, 0.967 puntu, Euskal AEko per capita BPG baino 306 US$ handiagoa du, eta %99,3ko eskolatze tasa. Bizi esperantzarik handiena du, 81,2 urte.\nBizkaiak 0,958 puntu ditu; BPG ia %6 txikiagoa Euskal AEko batez bestekoa baino, eta eskolatze tasa gordina %97,3; ehuneko 1,1 puntu txikiagoa da Euskal AEko batez bestekoa baino\nAzken 5 urteetan %2,5 hazi da Giza Garapenaren Indizea Euskal AEn\nMunduan, 2003tik 2007ra %2,9 hazi zen GGI, eta %1,2 ELGEko herrialdeetan. Espainiak %3,4ko bilakaera positiboa du.\nAraban %2,9, Gipuzkoan %2,6 eta Bizkaian %2,3ko hazkundea dago.\nGiza garapenaren indizea 2007. Ranking\nIturria: Nazio Batuen Garapen Egitaraua (NBGE), Eustat\nGiza Garapenaren Indizea 2007:


Aireratu baino ez da egin - Bizkaiko Hitza\nAireratu baino ez da egin\n2019, martxoak 29 Albisteak, Asteko Gaiak, Bizkaia, Ekonomia 588\nIzenez beteta daude led pantailak. Sabaitik zintzilik, Europako hiriak agertzen dira zerrendatuta, bata bestearen atzetik: horiz, dena ondo badoa; gorriz, atzerapenik egonez gero. Haien inguruan jendea pilatzen ari da, tantaka. Maleta eskuan, hegaldiaren egoera ikusi eta zer ate egokitu zaien argitu nahian dabiltza denak. Begiak gora eta behera, dagokien helmugaren atzetik, ea behar den orduan irteten den…\nUrduritasuna nabari da, baita emozioa eta irrika ere, baina, batez ere, pazientzia da nagusi. Batzuentzat, lehenengo aldia izan liteke; beste askorentzat, ordea, eguneroko matraka. Dena dela, Bilboko aireportuan gero eta ohikoagoak dira maleten ilarak eta etenik gabeko joan-etorriak. Eta ez da kasualitatea. Izan ere, aurtengo udan inoiz baino hegaldi gehiago izango dira, eta Loiuko aireportuak inoiz baino biziago egingo du bor-bor.\nIreki zutenetik, Bilboko aireportuaren eskaintzak gora egin du nabarmen. Urtez urte, gero eta mugimendu handiagoa izan du, eta gero eta bidaiari eta hegaldi gehiago daude. 2010ean krisia zela-eta joera “lausotu” zen arren, azken bi urteetan izugarri igo da bidaiari kopurua: 2016arekin alderatuta, 2018an milioi bat bidaiari gehiago izan dira. 1990ean ireki zen aireportua, eta, egun, orduan halako bost dira bidaiariak.\n“2014az geroztik, aireportua etengabe hazten ari da”, zehaztu du Ignacio Casasek, Bilbao Air Bilboko Aireportuko Sustapen Elkarteko zuzendariak. “2018an, errekor guztiak hautsi genituen: bost milioiko langa igaro, eta bost milioi eta erdi bidaiari izan genituen. Joan den urtearekin alderatuta, %10ekoa izan zen hazkundea”, erantsi du.\nAzaldu du 2019ko lehenengo hilabeteetan joera mantendu egin dela; beraz, aldaketak egon daitezkeen arren, aurten ere joan den urteko zifrak gainditzea espero du; are gehiago, kontuan izanda aurtengo udan inoiz baino hegaldi gehiago izango direla.\nIgandean abiatuko da udako kanpaina, ordu aldaketarekin batera, eta urriaren amaierara arte iraungo du. Epe horretan, Bilboko aireportuak 51 lotura ere izango ditu —iaz baino bi gehiago—, eta lotura horietatik sei berriak izango dira: Londres Southend (Ingalaterra), Florentzia eta Napoli (Italia), Coruña (Galizia), Naoned (Bretainia) eta Porto (Portugal). Horrekin batera, lehendik zeuden zenbait lotura indartu egingo dira, eta hegaldien maiztasuna areagotu egingo da.\nHegaldiak kudeatuko dituzten konpainien artean, prezio apalekoak izango dira nagusi. Besteak beste, Volotea hegazkin konpainiak indartuko du gehien Bilbon egiten duen eskaintza. Hala, ibilbide berrietako hiru berak kudeatuko ditu: Coruña, Porto eta Napoli. Hala ere, ez da bakarrik egongo. Vueling hegazkin konpainia da Bilbon hegaldi gehien kudeatzen dituena hamar hegalditik lau harenak dira, eta, lehiari eusteko, horrek ere Portorekin eta Coruñarekin lotuko du Bilbo. Hortaz, loturarik gabe egon ostean, orain bi konpainien hegaldiak edukiko ditu Bilboko aireportuak. Horretaz gain, Vuelingena izango da Florentziarekin lotura egingo duen hegaldia ere.\nOstera, EasyJet hegazkin konpainiak apirilean estreinatuko du Bilbo-Naoned ibilbidea; Bizkaia eta Frantzia lotuko dituen bigarren hegaldia, Parisekoaren ondoren. Gainera, Ryanair prezio apaleko hegazkin konpainia famatua Bilboko aireportura itzuliko da sei urte igaro eta gero, Londresko Southend aireportuarekin lotzeko.\nInoiz baino helmuga gehiago izan arren, zenbait lotura ere galduko ditu Loiuko aireportuak. Hain zuzen ere, bertan behera geratu dira Londreseko Heathrow aireportura zihoan hegaldia, bai eta Bukaresteko, Tenerife Hegoaldeko eta Palmako helmugak ere.\nTurismoa eta lana orekatuz\n“Bilboko aireportuak berezitasun garrantzitsu bat du: asko dira negozioak direla-eta bidaiatzen dutenak”, nabarmendu du Casasek. Urtero izaten diren bidaiarien %40 inguru enpresetako langileak direla dio, eta helburu komertzialengatik bidaiatzen dutela. Gainera, adierazi du Bilboko aireportuaren eragina Bizkaiaz harago zabaltzen dela: “150 kilometro itzulinguruan”. Casasek ondorioztatu duenez, bi ezaugarri horien arteko orekari esker du aireportuak halako hazkundea. “Konpainia handiek apustu argia egin zuten Bilbo Europako haien egoitza nagusiekin konektatzeko: Iberiak, Madrilekin; Air Francek, Parisekin; British Airwaysek, Londresekin; eta Lufthansak, Munich eta Frankfurtekin. Aireportu horien bidez, munduko edozein txokotara bidaiatu daiteke”.\nCasasek jakinarazi duenez, horiek dira, hain zuzen ere, bidaiari gehien erakartzen dituzten helmugak. “Sevilla, Malaga, Palma eta halako helmugek ere bidaiari asko pilatzen dituzte, baina helmuga erabat turistikoak dira”. Madrilek, Bartzelonak, Munichek eta Parisek, ordea, bi motatako bidaiariak batzen dituzte: turistak eta enpresariak. Eta, gainera, beste toki askotara joateko lotura gisa funtzionatzen dute”. Joan den urtean, esaterako, Bilbo-Madril ibilbidea egin zuten gehien: 800.000 bidaiari baino gehiago pilatu zituen.\nCasasek bi urte daramatza Bilbao Air elkartean, eta aireportuaren konexioak hobetzean datza haren jarduna. Horretarako, beste hainbat erakunderekin ibiltzen da elkarlanean: Eusko Jaurlaritza, Bizkaiko Diputazioa, Aena, Deustuko Unibertsitatea… “Konexioak hobetzeko estrategia bat diseinatzen saiatzen gara”. Hainbat gauza hartzen dituzte kontuan: “Alde batetik, turismoaren eskaera eta eskaintza dago; hots, jendeak nora bidaiatu nahi duen eta gure lurraldeak kanpora begira zer eskaintzen duen”. Bestetik, ildo enpresariala dagoela erantsi du. “Hemengo enpresek kanpoan dituzten kontaktuak aintzat hartu behar dira, baina, horrez gain, jakin behar da atzerriko zer enpresa erakarri nahi ditugun”, zehaztu du.\n“Oreka” da gakoa, Casasen esanetan. “Gurea bezalako aireportu txikientzat garrantzitsua da oreka bilatzea. Informazio asko eduki beharra dago, eta hegazkin konpainiari ikusarazi hegaldi bat jartzea errentagarria izango dela”. Negoziazioek hainbat hilabete iraun dezaketela dio: “Oraintxe bertan, hurrengo urtera begira ari gara jada lanean”. Bideragarritasun planak osatzen dituzte Bilbo interesgarri bihurtzeko hegazkin konpainientzat. “Bilboko aireportuko hegaldiek ez dute diru laguntzarik jasotzen, horrek azkenean galerak izatera eramaten baitzaitu”. Horren ordez, publizitate eta marketin kanpainak egiten dituzte batera, loturak promozionatzeko.\nEguraldia eta hegaztiak\nLoiuko aireportuak, ordea, zenbait arazori ere egin behar izan die aurre urte hauetan. Batetik, nahiko jakina da leku “haizetsuan” dagoela eta urtean zenbait hegaldi bertan behera geratzen direla klima arazoak direla medio. “Nik bi urte daramatzat hemen lanean, eta hegazkin konpainia batek ere ez digu trabarik jarri horregatik”, jakinarazi du Casasek.\nAzken finean, ondorioztatu du haien “kontrolpetik at” dagoen gai bat dela eta aireportu guztietan izaten direla halako arazoak: “Egia da egun batzuetan arazoak daudela, baina normala da; aireportu guztiek dituzte klima arazoak. Hemen agian haizea da; beste leku batzuetan, berriz, lainoa edo elurra. Gainera, hegaldien kopuru osoari erreparatuz gero, portzentajea benetan baxua da”, nabarmendu du.\nAireportuaren egunerokotasuna astindu duen beste gai bat hegaztiekin izandako arazoak izan dira; batez ere, putreekin. Azken urteetan handitu egin da hegazti horien kopurua Loiuko aireportuko inguruneetan, eta horrek pilotuen eta bidaiarien kezka piztu du. Joan den urtean, bi hegazkinek putreren bat jo zuten, eta aurten ere bi pilotuk arazoak izan dituzte putreekin. Dena dela, oraingoz ez da istripu larririk izan, eta lasai egoteko deia egin dute aireportutik.\nIzan ere, jakinarazten ez den arren, asko dira Loiu inguruan ibiltzen diren hegaztiak. Baina ez soilik Loiun; oro har, aireportu gehienetan “ohikoa” izaten da hegaztien arazoa. Hori dela eta, zenbait tresna erabiltzen dituzte hegaztiek eragin ditzaketen arazoak saihesteko. Alde batetik, Loiuko aireportuak hegaztien inguruko aditu talde bat du, zerua behatzeaz arduratzen dena; hogei belatz ere baditu, hegaztiak hegazkinen eremutik kanpo mantendu ahal izateko.\nBelatzak, ordea, ez dira eraginkorrak putreen aurka. Horregatik, foro berezi bat sortu dute hegazti handien arazoa lantzeko. Hartutako neurrien artean, pilotuen eta hegazti behatzaileen arteko komunikazioa hobetu dute, eta Loiuko faunaren inguruko azterketa berri bat jarri dute martxan. Bestetik, aireportuko zuzendaritzak baztertu egin du hegaztiak detektatzeko radarrak ezartzea, haien balioa “zalantzagarria” iruditzen zaiolako, positibo faltsuen kopurua dela eta.


barren.eus - Santa Zeziliaren Eguneko musika saioa egin dute ikastolako ikasleek Maalan\nSanta Zeziliaren Eguneko musika saioa egin dute ikastolako ikasleek Maalan\nArgitaratua: 2021-11-22 15:23\nElgoibar Ikastolako ikasleak kalejiran irteten dira Santa Zezilia Egunean, baina pandemiara egokitu behar izan dute musikaren zaindariren omeneko ekitaldia, eta musika saioa eman dute Maalako parkean, mailaka banatuta. Arratsaldean, berriz, Inazio Bereziartua Musika Eskolako txaranga eta dultzaineroak arituko dira Elgoibarko kaleetan.\nElgoibar Ikastolako ikasleak txandan txandan gerturatu dira Maalako parkera, mailaka, txikienetatik hasi eta helduenekin bukatu arte. 10:00etatik 12:30era bitartean Ikastolako ia ikasle guztiak pasa dira Maalatik. Makina bat euskal kanta jo dituzte eszenatoki gainean, baina apenas erabili dute "ohiko" instrumenturik. Edalontziak, makilak, triangeluak eta saskibaloiko baloiak ere erabili dituzte musika sortzeko.\n• BetiSua Txaranga eta dultzaineroak\nArratsaldean, berriz, Inazio Bereziartua Musika eta Dantza Eskolako BetiSua txaranga eta dultzaineroak arituko dira Elgoibarko kaleetan 18:00etatik aurrera. Euskaltzaleon Topaguneak antolatutako “Haurren aurrean helduak heldu” ariketaren aurkezpenarekin bat egingo du, maalan.\nBihar, hilak 23, trikitilariek egingo dute kalejira 19:30ean. Musika Eskolatik irtengo dira kalejiran, herriko txokoak alaituz.\nAzaroaren 29an eta 30ean kontzertuak emango dituzte musika eskolako talde instrumentalek. Azaroaren 29koa 19:30ean izango da musika eskolan bertan, eta kontzertuaren bukaeran 2. maila bukatu duten ikasleei diploma banatuko diete. Azaroaren 30eko kontzertua ere 19:30ean hasiko da.\nARGAZKI-BILDUMA: Santa Zezilia Eguna 2021\nTxistu doinuekin hasi dituzte Mendaron Santa Zeziliaren omenezko ekitaldiak (2021-11-22)\nElur Arrieta: “Santa Zezilia eguna erreibindikaziorako erabiliko nuke” (2019-11-22)


Zulu Erresuma - Wikipedia, entziklopedia askea.\nZulu Erresuma, batzuetan Zulu Inperioa ere deitua, edo baita Zululandia ere, Hegoafrikan izandako monarkia izan zen. Indiako ozeanoaren kostaldean kokatzen zen, Tugela ibaia hegoaldera eta Pongola ibaia iparraldean mugatzen zutelarik.\n1816 – 1897\nErresuma 1890 inguru\nKwaBulawayo; gero Ulundi\nAfrikako sinesmen tradizionalak\nShakak boterea lortu\nArtikulu hau antzinako erresumari buruzkoa da; beste esanahietarako, ikus «Zululandia».\nErreinu txiki honek Hegoafrikako lurralde zabal baten gain agindu zuen, baina 1870ean Anglo-Zulu Gerran galtzaile irten ziren nahiz eta hasiera batean garaipenak lortu. Erresuma Nataleko koloniaren parte bihurtu zen, eta ondoren Hegoafrikar Batasunaren parte bilakatu zen.\nArtikulu hau Hegoafrikako historiari buruzko zirriborroa da. Wikipedia lagun dezakezu edukia osatuz.\nAzken aldaketa 28 azaroa 2019(e)an, 20:31(e)tan


EAJ-PNV: Itxaso Atutxa: “Sánchezekin aurrekontuen inguruan adostu duen akordioan ez dut Elkarrekin Podemos taldea Euskadiko inolako gairen alde egiten ikusi”\nBizkai Buru Batzarreko presidenteak talde moreak neurri ezberdinak baliatzen dituela kritikatu du, eta gaitzetsi die Eusko Jaurlaritzari eskatzen dizkiola eskuduntzarik ez duelako ez dagozkion gauzak, Madrilen “hitz erdirik esaten ez duen bitartean”\nItxaso Atutxa Onda Vascan 20181016\nItxaso Atutxa, EAJ-PNVren Bizkai Buru Batzarreko presidentea, oso kritiko agertu da gaur goizean Elkarrekin Podemos taldeak 2019rako Euskadiko aurrekontuen inguruan erakutsi duen jarrerarekin, eta baieztatu du ez dituela ulertzen talde moreak Gasteizen eta Madrilen baliatzen dituen neurri ezberdinak. “Elkarrekin Podemos taldea ez dut ikusi Euskadiko gaiak defendatzen Sánchezekin adostu duen aurrekontuetan; lerro bakar bat ere, ezta koma edo puntu bakarra ere, Euskadiko gauzei buruzko hitz erdirik ez, orain horiek denak Eusko Jaurlaritzari erreklamatzen dizkion arren, baieztatu du argi eta sendo Onda Vascan emandako elkarrizketa batean.\nAtutxaren esanetan “bitxia da Elkarrekin Podemosek Euskadin egiten dituzte eskariak Madrilen planteatutakoa baino handiagoak izatea, hemen eskatzen ari diren kontuak han erabakitzen diren arren”. Ildo horretatik aipatu ditu pentsioak eta La Navalen egoera. “Elkarrekin Podemosek Eusko Jaurlaritzari eskari argia egiten dio Espainiako gobernuarekin aurrekontuen inguruko akordioa izenpetu berri duenean, eta azken hau da eskumena duena, baina ez dio ezer eskatu”, txarretsi du. Era berean baieztatu du ez duela ulertzen “pentsiodunen ahotsa izatera eraman duen hori Pedro Sánchezi eskatu ez izana”. “KPIari buruz hitz egiten digute, jasangarritasun faktorea indargabetzeaz eta abarrez. Horri guztiari buruz besteok ere hitz egin dugu, besteok adostu dugu; eta orain Toledoko Itunean hartutako akordioez ari dira. Beraz, ez dago ezer berririk”, laburbildu du.\nEuskadiko aurrekontuen negoziaketaz eta EH Bilduk Euskadiko kontuak babesteko aukeraz, Bizkaiko burukide jeltzaleak esan du atzera egin ahal izatea espero duela baina uste du koalizioak “azkenean beti bilatzen du aitzakiaren bat eta aurrekontuen inguruko edozein gairi buruzko gidoia antzezten du eta ez babesteko bidea bilatu ohi du beti”. PPri dagokionez, Atutxak esan du haien babesa lortzearren EAJ-PNVk ez duela Estatus Berriari buruzko akordioa apurtuko. “Besteren batekin adosteko oinarria ezin da izan hirugarren batekin lehenagotik dagoen akordioa apurtzea. Kasu horretan, Partido Popularrak ondo baino hobeto daki zer den guk hasiera-hasieratik lantaldean aurkeztuko genukeena, ez orain, baizik eta antzeko prozesuetan ere bai. Jakin daki gu ez garela ‘mendiratu’”, azaldu du.\nEgoera honetan baieztatu du Euskadiko Aurrekontuak luzatu beharra ez litzatekeela “ezer zorigaiztoko” izango, baina “ahalegintzen jarraitu beharra dago, oraindik baten batekin akordio batetara iristeko aukera egon badagoelako”. Autogobernu Lantaldearekin gertatzen den bezala “lanean jarraitu behar dugu, are adostasun zabalagoa lortzera begira”.\nIzapide bidean dauden Estatuko Aurrekontu Orokorrei dagokienez, Bizkaiko burukideak baieztatu du EAJ-PNV “kolaboratzailea” izango dela negoziatzeko orduan. “Gure aldetik ez da zaila izango, jarrera kolaboratzailea erakutsiko dugu, baina ez da merkea izango; eta ez emaztegai edo senargai garestia garelako baizik eta herri honek Euskal Agenda erreklamatzen jarraituko duelako, 2017 eta 2018ko aurrekontuekin egin genuen bezala”.\nBizkaiko jeltzaleen buruak adierazi du Estatuan Pedro Sánchezen inbestidura babestu izanak esan nahi zuela EAJ-PNVren ahalegina “ez zela egun bakar batean amaituko”, baizik eta legealdia amaitzeko eta egonkortasuna ahalbidetzeko asmoa zegoela”. “Horretarako ere beharrezkoa da aurrekontuak ez eragoztea: Gaur egun ez daukagu Aurrekontu horren paper bakar bat ere. PSOE eta Podemosen arteko akordioaz prentsan argitaratu dugunetik harago,ez dugu xehetasunik ezagutzen”, azaldu du. Bere ustetan agiri honek “asmo politikoak diru aurrekontu bati buruzko irizpideak baino gehiago, eta horiek behar bezala formulatu beharko dira ministro andreak aurkeztu orduko”. “Atzo esan zuen lehenengo deia guri egingo zigula. Espero dut dei hori gaur bertan jasotzea, baina oraindik lan handia daukate Aurrekontuak egin baino lehen”, gaineratu du.